title: Die Bernauerin

text: Die Bernauerin on Carl Orffin säveltämä näyttämöteos, johon säveltäjä niin kuin moniin muihinkin näyttämöteoksiinsa kirjoitti libreton itse. Teos sai ensiesityksensä vuonna 1947.


title: Die Bernauerin

text: "Die Bernauerin" on yksi Orffin "unohdetuista oopperoista". Tämä on kylläkin totta; "Die Bernauerin" on nykyään jäänyt Orffin muiden teosten varjoon.


title: Brasilian Grand Prix 1989

text: Brasilian Grand Prix 1989 oli Formula 1 -sarjan osakilpailu, joka ajettiin 26. maaliskuuta 1989 viimeistä kertaa Jacarepaguán radalla. Kilpailu oli kauden 1989 avauskilpailu ja sen voitti kuudennesta ruudusta lähtenyt Nigel Mansell.


title: Brasilian Grand Prix 1989

text: Ayrton Senna lähti kilpailuun tuttuun tyyliin paalupaikalta. Hän sai kuitenkin huonon startin jolloin sekä Riccardo Patrese että Gerhard Berger vilahtivat Sennan ohitse. Senna tunki kuitenkin ensimmäiseen väkisin molempien rinnalle, jolloin sekä Senna että Berger pyörähtivät radalta. Senna pääsi jatkamaan kisaa, mutta Berger joutui keskeyttämään. Patrese johti kilpailua, perässään Thierry Boutsen, Mansell, Alain Prost,Ivan Capelli, Derek Warwick, Alessandro Nannini ja Johnny Herbert.


title: Brasilian Grand Prix 1989

text: Mansell ohitti pian Boutsenin, jonka ohitse menivät lopulta kaikki muutkin kun Williamsin moottori hajosi. Kierroksella 15. Mansell ohitti Patresen ja siirtyi kilpailun johtoon. Renkaanvaihtojen jälkeen tilanne oli kolmen kärjen osalta sama, kunnes Patrese keskeytti. Mansell voitti kilpailun ennen Prostia ja kolmanneksi noussutta Mauricio Gugelminia.


title: Marko Asmer

text: Marko Asmer (s. 30. heinäkuuta 1984, Tallinna) on virolainen kilpa-autoilija.


title: Marko Asmer

text: Asmer kilpaili Britannian Formula 3 -sarjassa, missä hän ajoi vuodesta 2004 vuoteen 2007. Tätä ennen hän ajoi Formula Renault -sarjassa STRS-tallissa. Kaudella 2007 Asmerilla oli sopimus myös Japanin F3-sarjaan, mutta lopulta hän päätti keskittyä täysipainoisesti Britannian sarjaan. Vuonna 2003 Asmer testasi Williamsin Formula 1 -autoa, jolloin hänestä tuli ensimmäinen virolainen F1-auton ratissa. Vuonna 2008 Asmer sai pysyvän paikan BMW:n toisena testikuljettajana. Kaudella 2008 Asmer ajoi GP2-sarjan FMS International -tallissa kauden seitsemännestä GP:stä, Ranskan GP:stä eteenpäin. Pisteitä Asmer ei kaudella onnistunut keräämään yhtäkään ja parhaaksi sijoitukseksi kilpailussa jäi 11. sija.


title: Antigonae

text: Antigonae on Carl Orffin säveltämä viisinäytöksinen ooppera. Poiketen monista muista Orffin teoksista, säveltäjä ei kirjoittanut tähän teokseen librettoa itse, vaan sen kirjoitti Friedrich Hölderlin Sofokleen tragedian pohjalta. Teos sai ensiesityksensä Salzburgissa 9. elokuuta 1949.Kuninkaan palatsi Thebassa myyttisenä aikana


title: Antigonae

text: Kaksoset Eteokles ja Polyneikes (sekä he että siskokset Antigonae ja Ismene ovat Oidipuksen ja hänen äitinsä yhteisestä avioliitosta) asettuvat Theban piirityksessä toisiaan vastaan ja kuolevat. Kuningas Kreon julistaa Polyneikeen valtionviholliseksi, koska tämä taisteli hyökkääjien puolella Eteokleen puolustaessa Thebaa. Kreon kieltää myös valtiovihollisen hautaamisen. Antigonae rikkoo kuitenkin kuningas Kreonin määräystä ja hautaa veljensä perinteiseen tapaan. Siitä hyvästä hänet tuomitaan kuolemaan. Silloin Antigonaen kihlattu, Kreonin poika Hämön, pyytää isältään armoa. Myös selvänäkijä Tiresias varoittaa kuningasta onnettomuuksista, jos tämä ei peru langettamaansa tuomiota.


title: Antigonae

text: Pojan pyynnöillä ja Tiresiaan varoituksilla ei ole vaikutusta. Antigonae tekee itsemurhan, ja myös Hämön riistää hengen itseltään. Kreonin vaimo, Eurydice, ei kestä häpeää ja hänkin päättää elämänsä. Jäljelle jää vain murheellinen kuningas Kreon.


title: Roman Raskazov

text: Roman Vladimirovitš Raskazov (, s. 28. huhtikuuta 1979 Kovylkino, Mordva) on venäläinen entinen kävelijä.


title: Roman Raskazov

text: Raskazov voitti 1998 Annecyn nuorten MM-kisoissa 10 000 metrin ratakävelyn mestaruuden ajalla 41.55,95. Kaksi vuotta myöhemmin hän sijoittui Sydneyn olympialaisissa 20 kilometrin kävelyssä kuudenneksi ajalla 1.20.57. Edmontonin MM-kisoissa 2001 hän voitti 20 kilometrillä MM-kultaa ajalla 1.20.31. Kaksi vuotta myöhemmin Pariisin MM-kisoissa hän voitti samalla matkalla MM-pronssia ajalla 1.18.07.


title: Agathe Uwilingiyimana

text: Agathe Uwilingiyimana (1953 Nyaruhengeri− 7. huhtikuuta 1994 Kigali) oli ruandalainen poliitikko, joka kuului maan tutseihin. Uwilingiyimana toimi maan ensimmäisenä naispääministerinä 17. heinäkuuta 1993−7. huhtikuuta 1994. Uwilingiyimana murhattiin Ruandan kansanmurhan ensimmäisenä päivänä.


title: Agathe Uwilingiyimana

text: Uwilingiyimana syntyi vuonna 1953 maanviljelijäperheeseen Nyaruhengerin kylässä noin 140 km kaakkoon Kigalista. Hän suoritti maisterintutkinnon kemiasta ja opetti tiedeaineita high schoolissa kymmenen vuoden ajan. Vuoden 1992 tammikuussa Uwilingiyimana liittyi MDR-oppositiopuolueeseen, joka vastusti presidentti Juvenal Habyarimanan MRND-puoluetta ja nimitettiin neljä kuukautta myöhemmin Habyarimanan nimittämään vallanjakohallitukseen opetusministeriksi. 17. heinäkuuta 1993 hänestä tuli maan ensimmäinen naispääministeri kokouksessa, johon osallistui presidentti ja viisi suurinta oppositiopuoluetta. Hallitus ryhtyi neuvottelemaan Ruandan isänmaallisen rintaman (RPF) kanssa maan sisällissodan lopettamisesta.


title: Agathe Uwilingiyimana

text: 4. elokuuta 1993 presidentti Habyarimana, oppositiopuolueet ja RPF allekirjoittivat Arushan rauhansopimuksen, jonka mukaan presidentin tuli 30 vuorokauden sisällä nimittää uusi vallanjakomalliin pohjautuva hallitus, jossa RPF:n edustajat olivat mukana. Tämän vuoksi Habyarimana erotti Uwilingiyimanan pääministerin tehtävistä alle kuukauden toimikauden jälkeen ja nimitti hänen tilalleen MDR-puolueen Faustin Twagiramungun. Koska uutta hallitusta ei kuitenkaan poliittisten kiistojen vuoksi saatu nimitettyä, toimi Uwilingiyimana pääministerinä vielä useiden kuukausien ajan kuolemaansa asti huhtikuussa 1994.


title: Agathe Uwilingiyimana

text: 6. huhtikuuta 1994 presidentti Habyarimanan lentokone oli laskeutumassa Kigalin lentokentälle hänen palatessaan Tansaniasta kokouksesta, johon oli osallistunut joukko naapurimaiden päämiehiä, kun tuntemattomasta paikasta ammuttu ranskalaisvalmisteinen MILAN-ohjus osui presidentin koneeseen. Seuranneessa räjähdyksessä kone tuhoutui täydellisesti ja kaikki matkustajat, joukossa myös Burundin uusi presidentti Cyprien Ntaryamira, kuolivat. Ruandan valtionradio syytti presidentin salamurhasta seuraavana aamuna RPF:ää ja UNAMIR-joukkoja. Habyarimanan salamurhaajia ei varmuudella tiedetä, mutta yleisesti on arveltu, että kyseessä olisi ollut joukko presidentin henkivartiokaartin äärihutuja.


title: Agathe Uwilingiyimana

text: Seuraavana yönä Uwilingiyimanan viidentoista ghanalaisen ja belgialaisen rauhanturvaajan vartioimaan taloon tunkeutui hallituksen santarmit, jotka riisuivat rauhanturvaajat aseita ja ampuivat pääministerin ja tämän aviomiehen. He vangitsivat myös belgialaiset sotilaat, kuljettivat heidät sotilastukikohtaansa, jossa murhasivat nämä viidakkoveitsillä. Uwilingiyimanan murhan takana on arveltu olleen presidentin henkivartiokaarti.


title: Josef Adolf

text: Josef Adolf (14. toukokuuta 1898 – 1951) oli tšekkoslovakialainen yhdistetyn hiihtäjä ja maastohiihtäjä, joka kilpaili 1920-luvulla. Hän sijoittui Chamonixin olympialaisissa 1924 yhdistetyssä kuudenneksi. Seuraavana vuonna hän voitti yhdistetyssä hopeaa ja sijoittui neljänneksi sekä 18 kilometrin että 50 kilometrin hiihdossa Johannisbadin hiihdon MM-kisoissa.


title: Delfyne

text: Delfyne oli kreikkalaisessa mytologiassa naispuolinen lohikäärme. Delfyne esiintyy lähteissä lohikäärmeenä, jonka Apollon surmasi paikalla, jossa hänen pyhäkkönsä sijaitsee. Hänen pyhäkkönsä papitar nimettiin lohikäärmeen mukaan Delfoin oraakkeliksi.


title: Delfyne

text: Useampi lähde nimeää kuitenkin Apollonin surmaaman lohikäärmeen olleen Python, jonka Gaia oli asettanut vartioimaan pyhäkköä. Vaikka Python kuvataankin miespuoliseksi, näillä kahdella nimellä viitataan kuitenkin samaan lohikäärmeeseen.


title: Andreas Erm

text: Andreas Erm (s. 12. maaliskuuta 1976, Berliini) on saksalainen kävelijä.


title: Andreas Erm

text: Erm käveli 1997 kävelyn maailmancupissa kolmanneksikymmenenneksi 20 kilometrin kävelyssä ajalla 1.21.05. Sydneyn olympialaisissa 2000 hän oli samalla matkalla viides ajalla 1.20.25. Vuonna 2003 hän voitti Saksan-mestaruuden 10 000 metrin ratakävelyssä sekä MM-pronssia Pariisin MM-kisoissa 50 kilometrin kävelyssä ajalla 3.37.46. Seuraavana vuonna hän voitti Saksan sisäratojen mestaruuden 5 000 metrin ratakävelyssä.


title: Pikes Peak

text: Pikes Peak on Kalliovuorilla Colorado Springsin kaupungin lähistöllä El Pason piirikunnassa Coloradon osavaltiossa sijaitseva 4 302 metrin korkuinen vuori. Vuori on nimetty amerikkalaisen sotilaan ja tutkimusmatkailijan Zebulon Piken mukaan.


title: Pikes Peak

text: Erityisesti Pikes Peak on tunnettu vuosittaisesta Pikes Peak International Hill Climb -moottoriurheilutapahtumastaan. Vuorella sijaitsee myös eräs seudun suosituimmista hiihtokeskuksista. Aikoinaan Pikes Peakin lähistöltä kaivettiin kultaa.


title: Pikes Peak

text: Vuori on hyväksytty Yhdysvaltain sisäministeriön National Historic Landmark -maamerkkien luetteloon.


title: Pikes Peak

text: Ensimmäiset ei-intiaanit jotka löysivät Pikes Peakin olivat Zebulon Piken johtaman sotilasretkikunnan jäseniä. Pike yritti epäonnistuneesti kiivetä vuorelle vuonna 1806. Sittemmin Pike kirjoitti, ettei kukaan voisi koskaan saavuttaa vuoren huippua.


title: Pikes Peak

text: 14 vuotta Piken retkikunnan jälkeen, kesällä 1820, juuri Vermontin Middlesbury Collegesta valmistunut Edwin James liittyi kasvitietelijöiden retkikuntaan, jonka reitti kulki vuoren lähistöllä. James yhdessä kahden muun miehen kanssa erosi retkikunnasta ja kiipesi vuoren huipulle kahdessa päivässä. Samalla hän ensimmäisenä ihmisenä kuvasi "Aquilegia caerulean", Coloradon osavaltion tunnuskukan.


title: Pikes Peak

text: Vuonna 1858 lähistöltä löydettiin kultaa. Tämä aiheutti vuoren mukaan nimetyn kultaryntäyksen, vaikka todelliset kultaesiintymät olivat varsin kaukana itse vuoresta. Vasta vuonna 1893 löydettiin ikivanhasta tulivuoren kalderasta länsirinteeltä merkittävä kultaesiintymä, ja tästä seurasi, Alaskaa lukuun ottamatta, Yhdysvaltain viimeinen suuri kultaryntäys .


title: Siiseli

text: Siiseli eli lännensiiseli ("Spermophilus citellus") on oravien heimoon ("Sciuridae") kuuluva jyrsijä. Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin "euroopansuslikki".


title: Siiseli

text: Siiseliä tavataan Keski- ja Itä-Euroopassa, Ukrainassa ja Mustanmeren seudulla. Se on kuollut sukupuuttoon Kroatiasta ja Saksasta, mutta on palautusistutettu Puolaan. Laji viihtyy aroilla, vuoristoniityillä ja kesantomailla.


title: Siiseli

text: Siiseliurokset ovat hieman kookkaampia kuin naaraat. Täysikasvuinen siiseli painaa 200-350 grammaa ja sen hoikkarakenteisen ruumiin pituus on noin 20 cm. Siiselin häntä on 4-8 cm mittainen. Siiselin pää muistuttaa oravan päätä, mutta sen korvat ovat melko lyhyet.


title: Siiseli

text: Siiselin ravinto koostuu lähinnä kasvikunnan tuotteista, mutta eläinperäinenkin ravinto kelpaa.


title: Siiseli

text: Siiselinaaraan raskaus kestää 25 vuorokautta, minkä jälkeen se synnyttää 6-8 poikasta. Syntyminen tapahtuu keväällä ja poikaset itsenäistyvät parin kuukauden kuluttua.


title: Siiseli

text: Lajia pidetään vaarantuneena.


title: Vuoden 1101 ristiretki

text: Vuoden 1101 ristiretki tarkoittaa vuonna 1101 tapahtunutta ristiretkien sarjaa.


title: Vuoden 1101 ristiretki

text: Vaikka ensimmäinen ristiretki oli menestys, oltiin samalla huolestuneita ristiretken vaikutusten turvaamisesta. Esimerkiksi paavi Urbanus II:n seuraaja Paschalis II edusti tätä mielipidettä. Ajatus valloitusten säilyttämisestä johti siihen, että ensimmäiseen ristiretkeen aikanaan sitoutuneita, mutta myöhemmin kieltäytyneitä ylimyksiä ja alettiin painostaa lähtemään uudelle ristiretkelle. Samalla katsottiin, että jotkut ristiretkeläiset olivat palanneet sodasta liian nopeasti, jolloin heitäkin vaadittiin palaamaan Lähi-itään.


title: Vuoden 1101 ristiretki

text: Painostus johti siihen, että joukko huonosti organisoituja joukkoja lähti käymään sotaa Lähi-idässä. Seurauksia huonosti organisoitujen joukkojen lähettämisestä olivat useat lähes täydelliset tappiot, joita ristiretkeläiset kokivat taistellessaan Pyhällä maalla. Vuoden 1101 ristiretkeen osallistui myös hyvin organisoituja joukkoja, kuten kreivi Guillaume de Neversin johtama armeija, joka kuitenkin murskattiin väijytyksessä. Taistellessaan vuoden 1101 ristiretkeläisiä vastaan turkkilaiset käyttivät uusia taistelutyylejä, joita he tulivat hyödyntämään myös myöhempien ristiretkien aikana.


title: Goncourt-palkinto

text: Goncourt-palkinto () on ranskalainen kirjallisuuspalkinto, joka myönnetään vuoden parhaan ja omaperäisimmän proosateoksen kirjoittajalle.


title: Goncourt-palkinto

text: Menestyvä kirjailija, kriitikko ja kustantaja Edmond de Goncourt testamenttasi koko omaisuutensa Académie Goncourt -säätiölle. Hänen veljensä ja työtoverinsa Jules Alfred Huot de Goncourtin (1830–1870) kunniaksi Académie on myöntänyt Goncourt-palkinnon joka joulukuussa vuodesta 1903. Palkinnon saajan valitsee lautakunta, joka kokoontuu "Drouant"-nimiseen ravintolaan tekemään ratkaisua. Vaikka palkinto on arvoltaan nimellinen, kymmenen euroa, se tuo mainetta ja lisää teosten myyntiä.


title: Goncourt-palkinto

text: Palkinto voidaan myöntää kirjailijalle vain kerran, ja näin on tapahtunut yhtä poikkeusta lukuun ottamatta. Romain Gary sai sen 1956 teoksestaan "Les racines du ciel" ja uudestaan kirjailijanimellä Émile Ajar vuonna 1975 teoksesta "La vie devant soi".


title: Goncourt-palkinto

text: Palkittuja ovat muiden muassa Marcel Proust, Jean Fayard, Simone de Beauvoir, Georges Duhamel, Alphonse de Châteaubriant, Antonine Maillet ja Marguerite Duras.


title: Goncourt-palkinto

text: Joskus palkintoratkaisut ovat olleet ristiriitaisia, ja tunnetuin tapaus oli palkinnon myöntäminen Marcel Proustille vuonna 1919. Päätös herätti närkästystä, sillä julkisuudessa monet esittivät, että se olisi pitänyt myöntää Roland Dorgelèsille teoksesta "Les Croix de bois", joka käsittelee ensimmäistä maailmansotaa.


title: Goncourt-palkinto

text: Vuonna 1932 Célinen jättäminen ilman palkintoa herätti myös ristiriitaisia ajatuksia, ja äänestys oli aikanaan Eugène Saccomanon 1992 ilmestyneen teoksen "Goncourt 32" taustalla. Julien Gracq kieltäytyi vuonna 1951 vastaanottamasta palkintoa.


title: Goncourt-palkinto

text: Vuonna 1987 perustettiin Prix Goncourt des Lycéens Académie Goncourtin, Ranskan opetusministeriön ja FNAC:n yhteistyöelimeksi.


title: Singaporensalmi

text: Singaporensalmi on salmi ja merkittävä laivareitti Singaporen saaren etelärannikon ja Indonesialle kuuluvien Riausaarten välissä. Salmi yhdistää Malakansalmen Etelä-Kiinan mereen.


title: Sydänjää

text: Sydänjää on vuonna 2007 alkanut suomalainen MTV3:n draamasarja. Sarja jäi tauolle 28. huhtikuuta 2008, mutta MTV3-kanava tilasi sarjaan kahdeksan lisäjaksoa. Uudet, kolmannen tuotantokauden jaksot alkoivat keväällä 2010. Aikaisemmasta tiedosta poiketen sarjan kolmas ja viimeinen tuotantokausi koostui 12 jaksosta.


title: Sydänjää

text: Sarja ilmestyi DVD-julkaisuna 30. heinäkuuta 2010.


title: Sydänjää

text: Sarja kertoo kolmesta naisesta Outista, Jonnasta ja Kitistä, joilla on oma elämä. Jokin yhdistää heitä, mutta he eivät tiedä sitä ennen kuin salaperäinen kirje kutsuu heidät kaikki töölöläiseen pesulaan.Outi, 43, on vastuuntuntoinen ja luotettava. Itseään kohtaan Outi on ankara. Outi tietää mitä tahtoo ja hän panee aina perheen etusijalle. Outi on ammatissaan menestyvä lääkäri. Outi on aina tiennyt olevansa adoptoitu. Hän tietää biologisen äitinsä nimen, Riitta Nuutinen. Outi ei aluksi tiennyt Riitalla olleen muitakin lapsia, mutta kun Riitta Nuutisen sisko Eeva Kultalahti lähettää Outille, ja tämän kahdelle siskolle Kitille ja Jonnalle kirjeen jossa kertoo haluavansa kertoa naisille näiden äidistä. Outi päättää ettei halua elämäänsä enää ainuttakaan käännettä, ja ilmoittaa ettei asia kiinnosta häntä. Outi joutuu kuitenkin myöntämään itselleen ettei saa mielenrauhaa, ellei saa tietoa juuristaan. Outi lähentyy siskojaan Kitiä ja Jonnaa.


title: Sydänjää

text: Outille oli kamala järkytys, että hänen ottoisänsä Pentti Santamaa paljastui hänen biologiseksi isäkseen. Outi pystyi myöhemmin antamaan isälleen anteeksi. Outin työpaikalla työskentelevä mieslääkäri Mark Järvinen lähentyy Outin kanssa. Avioliitto Eeron kanssa alkaa horjua, koska Outin elämässä tapahtuneet käänteet alkavat vähitellen hallita Outin elämää. Kun Outi pettää Eeroa Markin kanssa, aivioliitto Eeron kanssa kaatuu. Outin ja Eeron kaksi lasta Tatu ja Emma sentään ymmärtävät. Emma tosin on isänsä puolella, kun taas Tatu puolustaa äitiään.


title: Sydänjää

text:
Kun siskoksille selviää, ettei heidän äitinsä, Riitta Nuutinen olekaan kuollut, kuten oli luultu, Outin elämä oli kaatua siihen paikkaan. Riitta lähentyy kymmeniä vuosia sitten hylkäämiään lapsia, jotka ottavat hänet vastaan hieman viileähkösti. Riitta kertoo palanneensa tyttäriensä elämään, koska halusi heidän tietää Riitan omaavan perinnöllisen rintasyövän.
Kiti, 35, on töissä levy-yhtiö recordaressa. Kitillä on vainu vaistota kenessä tuleva supertähti. Kiti asui lapsena isänsä kanssa, kunnes tämä kuoli, ennen kuin Kiti aloitti koulun käynnin. Siitälähtien Kiti on asunut sijaisperheissä ja lastenkodeissa. Kiti tietää biologisen äitinsä nimen, Riitta Nuutinen, ja hän oppinut elämänsä aikana vihaamaan äitiään ja haukkumaan tätä, koska tämä aikoinaan hylkäsi hänet. Kiti on pitänyt yllä suhdetta pomoonsa Jarmo Geisleriin. Kun kirje menneisyydestä yhdistää Kitin tämän siskoihin Outiin ja Jonnaan, hän alkaa pitää suhdetta yllä myös heihin. Outi on aluksi negatiivinen, mutta Jonnan kanssa Kiti löysi yhteisen sävelen.


title: Sydänjää

text: Kiti piti yllä suhdetta myös Mikko Suutariin, josta oli määrä tulla laulaja. Kiti tulee raskaaksi Mikolle, mutta ei halua synnyttää lasta, Mikko kuitenkin saa Kitin tajuamaan että lapsi on iloinen asia. Jonnan ex-miesystävä Harri Bergman kuitenkin ajaa Mikon päälle humaltuneena. Kun selviää että siskosten äiti Riitta Nuutinen onkin elossa, Kiti ei usko vaan on varma että joku esiintyy heidän äitinään, vaikka asia ei näin ole. Kiti vihaa äitiään."Mervi Takatalo"


title: Sydänjää

text: Jonna, 26, on ammatiltaan urheilija. Hänen isänsä on Simo Alanen, ja äiti Riitta Nuutinen. Jonna on elänyt kokoikänsä isänsä hoivissa, kun Riitta äiti katosi jäljettömiin, lopulta Riitta julistettiin kuolleeksi. Jonna on seurustellut jo vuosia Harri Bergmanin kanssa. Jonnan isä Simo on toiminut Jonnan valmentajana. Jonna saa kirjeen menneisyydestä. Kirje on Riitta Nuutisen sisarelta, Eeva Kultalahdelta. Kirjeessä Eeva ilmoittaa haluavansa kertoa Jonnalle jotain tämän äidistä Riitasta. Samalla Jonnalle selviää, että Riitta Nuutisella on kaksi muutakin lasta, Outi ja Kiti, Jonnan siskot. Jonnan elämä mullistuu suunnattomasti kahden siskon löydyttyä. Kun Jonna ja Harri erosivat, ja Jonna avioutui Olli Santamaan, uuden siskonsa Outin veljen kanssa. Jonna halusi lapsen ja he yrittivät Ollin kanssa moneen otteeseen saada Jonna raskaaksi. Jonnalla ja Ollin ex-vaimolla Helenalla on huonohkot välit, ja Jonnaa ärsyttää se, että Helena on jatkuvasti kinumassa rahaa Ollilta, muka Helenan ja Ollin avioliitosta syntyneen Sonja-tytön ruokkimiseen. Olli joutuu tehdä paljon töitä mikä toisinaan ärsyttää Jonnaa. Jonna alkaa kaivata rakkautta ja hellyyttä Ollin pitkien ulkomaanmatkojen aikana. Loukattuaan polvensa, ja saatuaan lääkäriaikoja Mark Järviselle, alkaa Jonnan ja Markin välillä kipinöidä. Jonnan ja Markin välille kehittyy seksisuhde, jonka Jonna pitää salassa mieheltään Ollilta. Pian käy ilmi ettei Jonnan ja tämän siskojen äiti Riitta Nuutinen olekaan kuollut. Ja Riitta todella alkaa osallistua kymmeniä vuosia sitten hylkäämiensä lastensa elämään. Outin ja Kitin mielestä on myöhäistä osallistua lastensa elämään niin pitkän välinpitämättömyyden jälkeen, kun taas hyväsydäminen Jonna on valmis antamaan äidilleen anteeksi.


title: Emil Nolde

text: Emil Nolde (alkuaan Emil Hansen, 7. elokuuta 1867 – 13. huhtikuuta 1956) oli saksalainen taidemaalari.


title: Emil Nolde

text: Nolde opiskeli puukuvanveistoa Flensburgissa 1884–1888 ja toimi sen jälkeen muun muassa piirustuksenopettajana Saint-Gallin taideteollisessa koulussa Sveitsissä. Hänen ensimmäiset maalauksensa valmistuivat 1896 ja vuonna 1902 hän alkoi käyttää sukunimeä Nolde kotikaupunkinsa mukaan.


title: Emil Nolde

text: Nolde sai taiteeseensa vaikutteita Vincent van Goghilta, ja hän kuului vuosina 1906–1907 ekspressionistiseen Die Brücke -ryhmään. Jäsenyys ryhmässä jäi lyhytaikaiseksi, sillä Nolde työskenteli mieluiten itsenäisesti. Parhaiten hän viihtyi kotiseudullaan eteläisessä Jyllannissa.


title: Emil Nolde

text: Vuodesta 1908 lähtien Nolde alkoi käyttää töissään sekoittamattomia voimakkaita värejä, joita hän levitti paksuina kerroksina kankaalle. Näin hän loi omaperäisen tyylin, joka edustaa saksalaista ekspressionismia intensiivisimmillään. Hänen aiheinaan olivat muun muassa Jyllannin niemimaan laakeat rannikkomaisemat, kukka-asetelmat ja Raamatun tapahtumat.


title: Emil Nolde

text: Nolde oli kiinnostunut alkuperäiskansojen taiteesta ja teki vuosina 1913–1914 matkan Uuteen-Guineaan. Monissa hänen teoksissaan vallitsee primitiivisen mystinen tunnelma. Sitä tukee rehevien värien ja värivastakohtien käyttö. Yleensä Nolde maalasi suurpiirteisesti tyylitellen, mutta toisinaan hyvinkin pikkutarkasti.


title: Emil Nolde

text: Nolde liittyi Saksan kansallissosialistiseen työväenpuolueeseen jo varhain vuonna 1920. Hän koki taiteensa tuovan esiin saksalaisesta alitajunnasta kumpuavia germaanisia ja kansallisia arvoja. Samoin ajatteli Joseph Goebbels, joka tuki ekspressionisteja ja toivoi tyylisuunnan mahtuvan kansallissosialistisen taiteen piiriin. Kaikkea modernismia vihaavan Adolf Hitlerin pakottamana Goebbels joutui kuitenkin vaihtamaan kantaansa. Kansallissosialistisen puolueen tultua valtaan 1933 Nolden taide leimattiin rappiotaiteeksi, mikä oli hänelle suuri pettymys. Kansallissosialistit takavarikoivat noin tuhat Nolden työtä tuhoten useita ja vuonna 1941 hänet asetettiin peräti maalauskieltoon. Nolde kuitenkin rikkoi salaa kieltoa, maalaten satoja pieniä vesiväritöitä.


title: Emil Nolde

text: Vuoden 1945 jälkeen hänen maineensa palautettiin.


title: Oulun historia

text: Oulun kaupunki on Pohjois-Suomen vanhin: se on perustettu jo vuonna 1605. Oulun alueen historia alkoi luonnollisesti jo kauan ennen kaupungin perustamista.


title: Oulun historia

text: Kivikautisia löytöjä ei ole juuri Oulusta tehty, koska vesi peitti kokonaan aluetta. Kivikauden päättyessä n. vuoden 1800 eaa. rannikko oli edennyt nyky-Oulun rajojen sisälle, mutta se oli vielä n. 15 km päässä nykyiseltä jokisuulta. Tältä ajalta on löydetty Oulun kaupungin ja Muhoksen kunnan rajalta tunnetulta Hangaskankaalta, Peurasuolta ja Halosentörmästä kivi- ja pronssikauden taitteen tienoilta hauta- ja asunpaikkoja, joista on löydetty sekä itäistä että skandinaavista ja jopa Keski-Euroopasta peräisin olevaa pronssiesineistöä. Kivikaudella ja pronssikaudella oli Oulujoen alueella vahva asutus, jolla oli kauppayhteyksiä länteen, etelään ja itään.


title: Oulun historia

text: Pronssi- ja varhaisrautakaudella Oulujoen vesistön alueella oli vielä asutusta. Rautakaudella asutus Oulujoen varressa ja rannikolla heikkeni löytöjen lukumäärän vähenemisestä päätellen. Toisaalta rautakautinen löytököyhyys voi olla osittain näennäistäkin, ja ainakin saamelaista asutusta lienee Oulujoen vesistössä ollut koko rautakauden ajan. Oulun kaupungin alueellakin Kaakkurissa on tutkittu n. vuosiin 150-500 ajoittuva kalmisto, 12 hautaa, joista löytyi runsaasti aseita ja koruja. Esineet kytkevät haudat ja niiden taustalla olleen asutuksen läntisiin, skandinaavis-eurooppalaisiin kulttuuriyhteyksiin. Kalmisto liittynee Etelä-Pohjanmaan vahvaan rautakautiseen asutukseen.


title: Oulun historia

text: Myöhäisrautakaudella ja varhaisella keskiajalla varsinaissuomalaiset ja hämäläiset tekivät pyynti-, kauppa- ja verotusretkiä pohjoiseen. Myös norjalaisia erämiehiä liikuskeli Oulunjoen alueella 800-luvulta lähtien, mutta vilkkaampaa lienee ollut hälsinglandlaisten kalastusretkeily Perämeren piirissä. Viikingeistä (varjageista) ovat erään tulkinnan mukaan muistoina Oulun seudun vanhat Varjakka-alkuiset paikannimet.


title: Oulun historia

text: Oulun seutu tuli 1100-luvulta lähtien Laatokan rantojen kukoistavista asutuskeskuksista pohjoiseen suuntautuneiden karjalaisten pyynti- ja kauppamatkojen piiriin. Oulujoesta tuli karjalaisten kulkureitti Pohjanlahdelle. Tästä ovat todisteena monet karjalaisperäiset asutusnimet, kuten Oulun Iinatti, joka tulee ortodoksisesta henkilönnimestä Ignatij, Ignatius. Karjalaisesta asutuksesta Oulun seudulla kertoo myös asiakirjatieto vuodelta 1345. Sen mukaan Uppsalan arkkipiispa Hemming kastoi Tornion kirkossa myös Oulussa asuneita karjalaisia roomalaiskatoliseen uskoon.


title: Oulun historia

text: Ruotsin ja Novgorodin välillä 1323 solmitussa Pähkinäsaaren rauhassa Oulun seutu jäi perinteisen tulkinnan mukaan Novgorodin alueeksi. Nykyisin kannatusta on saanut myös käsitys, jonka mukaan Pohjois-Pohjanmaa jäi rauhansopimuksessa valtakuntien yhteisnautinta-alueeksi. Kuitenkin jo 1345 Ruotsi liitti alueet Kemijokeen saakka Turun hiippakuntaan. Alueen omistus muuttui kiistanalaiseksi, ja seuraavina vuosisatoina novgorodilaiset ja myöhemmin venäläiset tekivät hävitysretkiä Pohjanmaalle ja Ouluun saakka. Noin vuonna 1375 Oulujoen suistoon rakennettiin Oulun linnan ensimmäiset varustukset.


title: Oulun historia

text: 1400-lukua luonnehtivat venäläisten toistuvat hyökkäykset seudulle. Viimeisin ja tuhoisin tehtiin 1496, jolloin Pohjois-Pohjanmaa hävitettiin Torniosta Siikajoelle asti. Talot poltettiin, väestöä surmattiin ja vietiin vangeiksi Venäjälle. Vuosisadan vaihteen jälkeen kahakoita oli vähemmän.


title: Oulun historia

text: Ruotsin kuningas Kustaa Vaasa myönsi Oululle, Kemille, Torniolle ja Iille luvan toimia kauppapaikkoina vuonna 1531. 1500-luvulla Oulu oli Pohjanmaan tärkein markkinapaikka. Pitkänvihan aikana Pohjanmaan puolustusta määrättiin järjestämään Pohjanmaan käskynhaltija amiraali Pietari Bagge, jonka tehtävänä oli linnan rakentaminen Merikosken saareen. Linna jäi kuitenkin pahaiseksi hirsivarustukseksi. Vuonna 1595 solmitussa Täyssinän rauhassa Venäjä tunnusti Ruotsin omistusoikeuden Oulun seudun alueisiin.


title: Oulun historia

text: 8. huhtikuuta 1605 Ruotsin kuningas Kaarle IX määräsi Isak Behmin rakentamaan varustuksen uudelleen ja perustamaan paikalle kaupungin. Seuraavana vuonna kaupungin porvareille myönnettiin 10 vuoden verovapaus ja 1610 Oulu sai kaupunginoikeudet. Kaupungista tuli terva- ja lohikaupan keskus. Asukkaita kaupungissa oli alkuvaiheessa noin 400 henkeä.


title: Oulun historia

text: Oulun porvareilla ei kuitenkaan ollut lupa harjoittaa ulkomaankauppaa, vaan heidän oli myytävä kauppatavaransa Tukholmaan sekä Ruotsin Itämeren satamiin ja viedä niihin puutavaraa ja tuoda sieltä Ouluun viljaa ja suolaa.Tervan, tärkeimmän vientitavaran kauppa annettiin 1648 yksityiselle tervakomppanialle ja kaupungin tervakiintiö määrättiin hyvin pieneksi. Teollisuuttakin alkoi jo syntyä 1600-luvulla, sillä vuosina 1617–1638 Plaatansaaressa toimi Suomen ainoa kiväärejä valmistanut kaira- eli poramylly. Oulun kasvu ja kehitys oli hyvin hidasta koko 1600-luvun.


title: Oulun historia

text: Keskiaikana Limingan kappelina ollut Oulu erotettiin omaksi seurakunnaksi 1606. Venäläisten poltettua ensimmäisen kirkon 1590 rakennettiin 1613 uusi puukirkko. Ensimmäinen pedagogio perustettiin Ouluun 1611 ja 1682 se muutettiin triviaalikouluksi.


title: Oulun historia

text: Vuosidan puolessa välissä kaupungissa riehui tulipalo kahteen otteeseen: vuonna 1652 suurin osa kaupungin rakennuksista paloi, linnaan johtanutta siltaa myöten. Vuoden 1655 pormestarin panimohuoneesta alkunsa saanut palo aiheutti pienemmät vahingot.


title: Oulun historia

text:
Seuraava suuri tuho kaupunkia kohtasi vuonna 1705, jolloin tuli pääsi irti kahteen otteeseen, kesäkuussa ja elokuussa, tuhoten yhteensä 144 taloa.
Isovihan aikana 1714–1721 Oulu muun Pohjois-Pohjanmaan tavoin kärsi pahoin toistuvista venäläisjoukkojen ryöstöistä ja terrorista. Oulua puolustamaan oli määrätty porvarikaarti. Maaliskuussa 1715 Venäläiset polttivat jo pahoin rappeutuneen Oulun linnan. Koko Pohjois-Pohjanmaa köyhtyi ja pakolaisia vaelteli Oulun alueella runsaasti. Oululaiset porvarit ja säätyläiset pakenivat Ruotsin Länsipohjaan ja Tukholmaan. Sotavuosina viisi prosenttia kaupungin väestöstä vietiin orjiksi Venäjälle, heistä suurin osa lapsia. Yksi heistä oli "Kristoffer Mikkelinpoika Toppelius", joka vuosien kuluttua pääsi palaamaan kotiseudulleen. Kristofer oli Zacharias Topeliuksen isän isoisä, ja aiheena Koivu ja tähti -satuun. Suvun kotitalo, Toppeliuksen talo on yhä jäljellä Torikadulla.


title: Oulun historia

text: Vuoden 1705 tulipalojen ja sodan myötä kaupungin väkiluku romahti vuosisadan alun tuhannesta asukkaasta 350 henkeen. Rauhan tultua 1721 kaupunki pääsi vähitellen jaloilleen. Oulun nousukausi alkoi vuonna 1765, jolloin kaupunki sai ulkomaankaupan mahdollistavat tapulikaupunkioikeudet. Maailmalla riehuneet sodat nostivat tervanpolton uuteen kukoistukseen 1770- ja 1780-luvulla. Tervan kuljettaminen edellytti hyvää vesireittiä tervamailta tapulikaupunkiin. Sellaisen muodosti Oulujoki ja niinpä Oulussa erikoistuttiin tervakauppaan. Oulun huomattavimmat kauppiaat muodostivat 1770-luvulla kauppaseuran, joka perusti Toppilansalmen rannalle tervahovin 1777. Laivanrakennus alkoi vilkastua ja Oulun porvarit harjoittivat rahtiliikennettä Välimerelle ja Amerikkaan asti. Ruotsin vallan lopulla Oulu oli Pohjanlahden toiseksi huomattavin kauppakaupunki.


title: Oulun historia

text: Maaherran istuin sijoitettiin Ouluun vuonna 1775, kun Oulun lääni perustettiin. Ouluun perustettiin apteekki 1762, piirilääkäri aloitti toimintansa 1773, kaupunginlääkäri 1784 ja sairaala 1792. Komea raatihuone rakennettiin 1771 ja kivikirkko 1776. 1700-luvun lopulla 3 000 asukkaan Oulu oli asukasluvultaan Turun jälkeen toiseksi suurin kaupunki, joka sijaitsi Suomeen nykyisin kuuluvalla alueella. Oulun linnan jäännökset tuhoutuivat lopullisesti 1793 salaman sytyttäessä linnoituksen ruutikellarin. Nykyisin linnasta ovat muistoina vain rauniot.


title: Oulun historia

text: Suuri muutos kaupungin kehityksessä tapahtui vuonna 1822, kun tulipalo tuhosi koko keskustan. Johan Albrecht Ehrenströmin luonnoksen perusteella Carl Ludvig Engel laati 1825 sakkilautamaisen ruutukaavan, jonka ruudutuksen rikkoivat vain Kaupunginoja ja sitä ympäröivät puistot, ja jonka mukaisesti keskustan talot edelleenkin rakentuvat. Koko 1800-luvun Oulu oli ylivoimaisesti Suomen suurin tervanviejä. Krimin sodan aikana 1854 englantilainen laivasto-osasto poltti Oulun sataman laivat ja Toppilan sataman varaston – tervahovin, jolloin tervaa paloi tuhansia tynnyreitä. Englantilaiset polttivat myös kolmisenkymmentä laivaa Oulun kauppalaivastosta, joka oli Turun jälkeen maan toiseksi suurin. Laivaveistämöitä – "varveja" – Oulussa oli lukuisia, laivoja tehtiin myös muualle vietäväksi. Laivaliikenne oli muutenkin runsasta, vuoden aikana satamassa saattoi vierailla yli 300 alusta.


title: Oulun historia

text:
Vuonna 1882 kaupungissa riehui jälleen laaja tulipalo. Vuonna 1886 rakennettiin Pohjanmaan rata, joka yhdisti Oulun Etelä-Suomeen. Tervasta siirryttiin saha-, nahka- ja elintarviketeollisuuteen, ja kaupankäynnissä nykyaikaiseen tukku- ja yksittäiskauppaan. Oulun kauppiaat perustivat vuonna 1860 Iin Kestilään höyrysahan ja Korkeasaareen perustettiin saha 1874, Toppilaan 1878 ja Varjakkaan 1900. Vuonna 1863 perustettiin Weljekset Åström Oy nahkatehdas Myllytulliiin.
Metalliteollisuuden ensimmäisiä yrityksiä olivat 1874 perustettu Oulun Konepaja, 1886 perustettu rautateiden konepaja ja 1903 perustettu Oulun rautateollisuus. Oulun villatehdas aloitti toimintansa 1896.


title: Oulun historia

text: Katuvaloja varten saatiin sähköä vuodesta 1889 alkaen kaupungin omistamalla höyrykoneella, joka sijaitsi Kiikelinsaarella. Jo tätä ennen oli Åströmin tehtaita ja Seurahuonetta valaistu niiden omilla sähkölaitoksilla. Oulun kaupungin sähkölaitos oli valmistuttuaan neljänneksi vanhin alan yritys Euroopassa. Puuteollisuusyhtiö Ab Uleå Oy aloitti toimintansa vuonna 1912.


title: Oulun historia

text: Ouluun perustettiin 1864 merikoulu. Samana vuonna aloitti toimintansa myös kauppakoulu. Triviaalikoulu muuttui 1800-luvulla yläalkeiskouluksi ja siihen liitettiin lukio. Tunnettu Oulu suomalainen yksityislyseo aloitti toimintansa 1872 ja se muuttui Oulun lyseoksi 1883. Suomen kolmas suomenkielinen sanomalehti Oulun Wiikko-Sanomia ilmestyi Oulussa 1829–1869 ja sen jälkeen merkittävimmäksi lehdeksi tuli 1877–1949 ilmestynyt Kaiku. Elias Lönnrotin Mehiläinen alkoi ilmestyä 1836.


title: Oulun historia

text: Tervan merkitys laivanrakennuksessa väheni jyrkästi, kun kaupungin uudelleen rakennettu tervahovi paloi vuoden 1901 tulipalossa. Tervahovin paloon päättyi siten myös Oulun tervaporvarien aika. Oulun kadut saivat niiden nykyiset nimet vuoden 1907 asemakaavassa. Korkeakoulupaikkakunnaksi Oulua esitettiin ensimmäisen kerran jo 1917. Oulun yliopisto aloitti toimintansa kuitenkin vasta syksyllä 1959. Vuonna 1916 kaupungissa riehui jälleen tulipalo, joka tuhosi kokonaisen korttelin ja antoi lopullisen sysäyksen vakinaisen palokunnan perustamiseksi. Suomen itsenäistymiseen ja sisällissotaan liittyvien levottomien aikojen vuoksi hanke toteutui kuitenkin vasta vuonna 1921. Kaikkiaan Oulu on palanut historiansa aikana kymmenen kertaa.


title: Oulun historia

text: Vuosisadan vaihteen jälkeen kiristyneen poliittisen tilanteen myötä mielipiteet muuttuivat suosiollisemmkasi aseelliselle toiminnalle itsenäisyyden saavuttamiseksi. Tämä tapahtui useammassa vaiheessa.


title: Oulun historia

text: Vielä suurlakkovuonna 1905 Oulun työväestö ja perustuslaillinen porvaristo toimivat yhteistyössä venäläisiä vastaan. Marraskuussa 1905 suurlakon aikana kaupunki oli työväestön ja perustuslaillisten hallussa. Poliisilaitos, rautatieasema ja lennätin vallattiin, tieyhteydet kaupungista katkaistiin. Venäläisvaruskuntaa pysyi syrjässä tapahtumista, mutta antoi turvapaikan kaupungin santarmeille. Valta kaupungissa siirtyi "kansanneuvostolle", jonka 40 jäsenestä puolet oli työväestöä, puolet perustuslaillisia. Järjestystä kaupungissa piti kansanneuvoston "kansalliskaarti". Kaarti jakautui kahteen osaan, sotilaskoulutuksen saaneiden "kantakaartiin" ja kokemattomamman miehistön "yleiskaartiin". Suurimmillaan kaartiin kuului 700 miestä, joskin aseita oli ainoastaan 50 huonokuntoista kivääriä.


title: Oulun historia

text: Kansanneuvosto piti kaupunkia hallinnossaan viikon. Perustuslaillisten ja työväestön kesken ilmeni ristiriitoja jo lakon aikana. Maan yleisen poliittisen tilanteen kiristyessä välirikko syveni ja kaupunkiin perustettiin pian erilliset aseelliset järjestöt molemmille.


title: Oulun historia

text: Voimaliitto perustettiin ajamaan itsenäisyyttä tarvittaessa asevoimin. Oulun osasto perustettiin joulukuussa 1905. Nimellisesti toiminta oli urheilutoimintaa, peitejärjestönä oli "Oulun Yleinen Urheiluseura". Aseita Voimaliitto sai aselaiva SS John Graftonin lastista, yhteensä vajaat parisataa kivääriä ja viitisenkymmentä revolveria. Voimaliitto järjesti aseharjoituksia ja urheilukilpailuja. Järjestö oli koossa ainakin kesään 1906.


title: Oulun historia

text: Suurlakon jälkeen Oulun työväenyhdistyksen piirissä päätettiin tammikuun lopulla 1906 perustaa "punainen kaarti". Asian järjestelyjen suhteen ei pidetty kiirettä, sillä kaartin päällikkökin valittiin vasta heinäkuussa. Punaisella kaartilla ei ollut keskeistä asemaa Oulun työväen toiminnassa, johtuen maltillisten suuresta osuudesta liikkeen johdossa. Esimerkiksi paikallinen työväenlehti Kansan Tahto käytännössä vaikeni punaisen kaartin toiminnasta. Viaporin kapinan kukistuttua elokuun alussa kaarti lakkautettiin.


title: Oulun historia

text: Keisarivallan päästessä Venäjällä voitolle vallan tavoittelussa alkoivat hallinnon vastatoimet, ja Suomessa Toinen sortokausi. Ensimmäisen maailmansodan sytyttyä hallinnon ote kiristyi entisestään: Suomen erityisasema pyrittiin poistamaan. Tällöin Suomessa ajatus aseellisesta itsenäisyyden tavoittelusta synnytti jääkäriliikkeen, jossa salaisesti toimitettiin miehiä sotilaskoulutukseen Saksaan, Venäjän vihollismaahan.


title: Oulun historia

text: Oulussa jääkäriliikkeen aktivisteja löytyi sekä oikeiston että työväestön piiristä. Värväreinä ja etappimiehinä toimivat muun muassa myöhempi kalterijääkäri Esko Riekki, sekä Oiva Rustanius ja Erkki Merikallio, molemmat myöhemmin itsekin jääkäreitä. Lisäksi mukana oli kauppiaita ja muuta porvaristoa, mutta myös paikallisen työväenliikkeen keskushahmoja: vaatturi Jaakko Kemppainen, sekä lehtimiehet Yrjö Mäkelin ja Hannes Uksila. Kaikki olivat työväenliikkeen aktiiveja: Kemppainen entinen monivuotinen työväenyhdistyksen puheenjohtaja, Uksila nuoriso-osaston toimihenkilö ja Mäkelin kansanedustaja.


title: Oulun historia

text: Jääkärikokelaat koottiin ensin paikallisen työväenlehden toimitukseen, Mäkelinin ja Uksilan työpaikalle, mistä heidät toimitettiin Kemppaisen vaatturiliikkeeseen ja edelleen etappiteitä Ruotsiin. Työväenliikkeen aktivistien toiminta tuotti myös tulosta, 41 oululaisesta jääkäristä lähes puolet eli 18 miestä oli lähtöisin työläiskodista. Osa oli likkeen johtohenkilöiden perheistä, esimerkiksi Leo Mäkelin ja Otto Ahmala. Taisteluihin punakaartia vastaan heistä kuitenkin osallistui vain viisi, muut erosivat tai erotettiin Jääkäripataljoonasta.


title: Oulun historia

text: Venäläinen hallinto ei katsonut toimettomana jääkäreiden laitonta kokoamista. Oulun läänin kuvernööriksi asetettiin vuonna 1915 tiukka ja tarmokas venäläismielinen eversti, Axel Fabian af Enehjelm. Santarmivoimia lisättiin ja rajavalvontaan oli käytössä 2000 miehen rajavartiosta. Tästä huolimatta jääkäriliikkeen etappitoiminta jatkui.


title: Oulun historia

text: Sisällissodan aikana tammi-helmikuussa 1918 aseistautuneet suojeluskunnan ja punakaartin joukot kävivät Oulussa taisteluja. Kaupungin 1 100 miehen vahvuinen venäläisvaruskunta antautui taisteluitta valkoisille. Taistelut päättyivät etelästä vahvistuksia saaneiden valkoisten voittoon. Kaatuneita oli yhteensä noin 60. Vangiksi jäi 800 punakaartilaista, jotka toimitettiin Raatin vankileirille. Venäläisvaruskunta pidettiin vangittuna kasarmeilleen, kunnes heidät toimitettiin Venäjälle.


title: Oulun historia

text: Kaiken kaikkiaan vankileirillä oli eri vaiheissa vangittuna noin tuhat ihmistä. Kesän loppuun mennessä leirillä kuoli runsaat 50 henkeä, ja lisäksi valkoiset teloittivat kymmenkunta punaista. Oulun leirin kuolleisuus oli suhteellisen pieni – noin 6 prosenttia, kun se esimerkiksi Raahen leirillä oli 15–19 prosenttia.


title: Oulun historia

text: 1920-luvulla keskityttiin asuntotuotantoon ja kaupunkirakenteen modernisoimiseen. Rakennettiin vesijohto- ja viemäriverkostoa sekä nykypäivänkin oululaisille tuttuja rakennuksia kuten Kolmiotalo ja Tuiran synnytyssairaala. Toppilan satama oli 1920- ja 1930-luvuilla edelleen vilkas, mutta valtakunnallisesti sen merkitys oli pieni, sillä tavaraliikenne keskittyi Etelä-Suomen suuriin satamiin. Tärkeimpiä tuontituotteita olivat vilja ja vuodat, joita tuotiin teollisuuden raaka-aineiksi. Vientiin meni edelleen lähes yksinomaan puuta. Vuonna 1927 valmistui Intiön vesitorni, jonka luoman paineen ansiosta vesi voitiin johtaa suoraan taloihin. Katukivetys toteutettiin 1930-luvulla, kun kaupunki järjesti pula-ajan vuoksi työttömille hätäaputöitä.. Oulu-Nurmes-rataosuus valmistui 1930, jolloin yhteys itään palautui. Ensimmäiset suuret selluteollisuusyritykset olivat Toppila Oy:n 1931 perustettu sulfiittiselluloosatehdas ja Nuottasaareen valmistui Oulu Osakeyhtiön selluloosatehdas vuonna 1937.


title: Oulun historia

text: Talvisodan aikana Oulu oli tärkeä majoitus- ja huoltokaupunki. Kaupunkia pommitettiin sodan aikana kaksi kertaa. Sodan alussa ei ilmatorjuntaa ollut lainkaan, kunnes Ruotsista saapui vapaaehtoisena Flygflottilj 19, josta saatiin Ouluun kahden torjuntahävittäjän lentue. Välirauhan aikana kesästä 1940 lähtien Oulun kautta kuljetettiin saksalaisjoukkoja Pohjois-Norjaan.


title: Oulun historia

text: Jatkosodan aikana Oulussa toimi sekä suomalaisten että saksalaisten koulutus-, huolto- ja esikuntakeskuksia. Tuiraan saksalaiset rakensivat lähes 300 parakin kylän, jota kutsuttiin Pikku-Berliiniksi. Lomalaisjoukkojen kokoamispaikaksi rakennettiin Laanilaan 24 parakin kylä. Enimmillään Oulussa oli saksalaisjoukkoja yli 4 000 miestä, josta runsaat puolet oli SS-divisioona Nordin joukkoja. Hallinnollisesti saksalaisilla oli valtaa vain omiin joukkoihinsa, kaupunki oli suomalaisten siviili- ja sotilasviranomaisten johtama.


title: Oulun historia

text: Toppilan satama oli saksalaisten tärkein huoltosatama Suomessa, ja koko maan satamakuljetuksia valvova esikunta oli sijoitettuna Toppilaan. Italian Caprilta siirretty Wehrmachtin komendantinvirasto toimi Seurahuoneella, eli nykyisessa kaupungintalossa. Tuiran rautatieaseman lähellä toimi SS-joukkojen huolto- ja koulutuskeskus, jonka harjoitusmaastoina olivat Iskon ja Pyykösjärven alueet. Kaupungissa oli suomalaisen sotasairaalan lisäksi myös Wehrmachtin ja SS-joukkojen sairaalat, jotka toimivat useissa rakennuksissa eri puolilla kaupunkia.


title: Oulun historia

text: Hietasaareen saksalaiset rakensivat kansainvälisen vankileirin poliittisille vangeille, ja lisäksi oli leirejä venäläisille sotavangeille. Vankityövoimaa käytettiin pakkotyössä esimerkiksi Oulu Oy:ssä, Merikosken voimalaitoksen rakennustyömaalla ja Toppilansalmen siltaa rakennettaessa. Taloudellisesti saksalaisten läsnäolo merkitsi kaupungille hyvinvointia; saksalaiset palkkasivat runsaasti työvoimaa ja maksoivat hyvin. Joukkojen huolto vaati myös runsaasti paikallisilta ostettavia tarvikkeita. Kaupungin veroäyri pysyikin koko sodan ajan samana.


title: Oulun historia

text: Jatkosodan aikana kaupunkia pommitettiin yhteensä viisi kertaa. Suurimmat pommitusten aiheuttamat tuhot tapahtuivat helmikuussa 1944, pahimmat tuhot aiheutti 80–90 pommikoneen hyökkäys 28. helmikuuta. Pommitukset aiheuttivat vain kymmenkunta kuolonuhria, mutta tuhat rakennusta vaurioitui. Rakennusvahingot olivat nykyrahassa noin 150 miljoonaa euroa. Ilmatorjunnassa suurena apuna olivat saksalaisten uudet ilmavalvonta- ja tulenjohtotutkat.


title: Oulun historia

text: 1944 aseleposopimuksen mukaisesti saksalaiset joukot tuli poistaa maasta: Lapin sota alkoi. Saksalaisjoukkojen kanssa saatiin aikaan aselepolinja Oulujokea pitkin ja yhteinen vetäytymissuunnitelma. Saksalaisten tuli vetäytyä joen pohjoispuolelle viimeistään 12. lokakuuta, ja koko kaupungista viimeistään 14. lokakuuta. Sopimukseen kuului, ettei kaupunkia tuhottaisi.


title: Oulun historia

text: Vetäytyessään saksalaiset rahtasivat Oulun Toppilan satamasta nelinkertaisen määrän lastia päivässä sataman tavanomaiseen lastauskykyyn verrattuna. Lastaukseen omien joukkojensa avuksi saksalaiset tuottivat sotavankeja, ja palkkasivat paikallista väestöä, jopa lomalla olleita suomalaisia sotilaita. Saksalaiset tiesivät ettei kaikkea tavaraa saada lastattua määräaikaan mennessä, joten valvonta oli lepsua ja tavaran hävikki suuri paikallisten verottaessa rahtia.


title: Oulun historia

text: Taisteluosasto West vetäytyi sovitun mukaisesti Oulun pohjoispuolelle Kiiminkijoen taakse. Oulun satama luovutettiin 14. syyskuuta. Saksalaisilta jäi Ouluun muun muassa toista sataa hevosvaunua täynnä sotatarvikkeita. Vetäytymisen ainoa välikohtaus tapahtui, kun suomalaiset ampuivat joen eteläpuolella määräajan jälkeen liikkuneen kahden miehen saksalaisen moottoripyöräpartion.


title: Oulun historia

text: Lapin sodan varsinaiset taistelut aloittanut Tornion maihinnousu tehtiin Oulusta käsin. Sodan aikana joukkojen huolto kulki Oulun kautta; tuhottujen siltojen vuoksi Oulu oli pitkään rautatieverkon pohjoisin pääteasema. Lapin sodan aikana Ouluun ei kohdistunut pommituksia tai muita hyökkäyksiä.


title: Oulun historia

text: Oulun kaupunki oli jo käyttänyt vähäisessä määrin Oulujoen vesivoimaa hyväkseen joen sivuhaaraan 1903 rakennetussa Myllytullin voimalaitoksessa. 1. elokuuta 1939 tehtiin päätös rakentaa sitä suurempi Merikosken vesivoimalaitos. Osittain sodan aikana rakennetun Merikosken voimalaitoksen ensimmäinen generaattori käynnistyi 1948. Voimalaitos valmistui vuonna 1954. Typpi Oy:n tehtaiden tuotanto käynnistyi vuonna 1952. Tehtaalla tammikuussa 1963 tapahtuneessa sai surmansa kymmenen ihmistä ja 40 metriä korkea salpietarivarasto ja sen vieressä sijainnut rakeistustorni tuhoutuivat. Tuhon aiheuttamaa lyhyttä tuotantokatkosta lukuun ottamatta toiminta on jatkunut tähän päivään saakka. Nykyisin alueella toimivat kemian teollisuutta harjoittavat Kemira Oyj:n tehtaat.


title: Oulun historia

text: Jo vuonna 1915 Tuiraan oli perustettu makeistehdas Merijal, jonka tunnetuimpia tuotteita olivat "tervaleijona-pastilli" (1934) ja "Pastirol". 1970-luvulla tehdas siirtyi Rettigin haltuun ja 1990-luvulla Leafille, joka lopetti tehtaan toiminnan vuonna 1996. Vuonna 2007 tehtaan aluetta kaavoitetaan asuntotuotantoon.


title: Oulun historia

text: Eteläisen ja pohjoisen Suomen eroja tasapainottavilla alueellisilla tuilla ja muilla aluepoliittisilla päätöksillä on ollut merkittävä osansa Oulunkin kehityksessä. Modernin Oulun kehitys alkoi, kun kaupunkiin perustettiin vuonna 1958 yliopisto. Korkeakoulupaikkakunnaksi Oulua oli esitetty jo vuonna 1917. Varsinaisesti yliopisto aloitti toimintansa vuonna 1959 ja yliopiston toiminta lähti hyvin liikkeelle: pohjoissuomalaiset opiskelijat jäivät mielellään opiskelemaan pohjoiseen, kun aikaisemmin akateemisen tutkinnon saaminen edellytti muuttoa Helsinkiin tai Turkuun. Yliopisto perustettiinkin kaupungin kehittymisen ja hyvinvoinnin turvaajaksi. Vuonna 1960 yliopistolle perustettu lääketieteellinen tiedekunta antoi hyvät edellytykset myös lääketeollisuuden toiminnalle, ja ensimmäiset lääkevalmistaja Medipolarin (nykyisin osa Orion-yhtymää) tuotteet olivat markkinoilla jo 1962.


title: Oulun historia

text: Nykyisin Oulu tunnetaan etenkin teknologiakaupunkina ja Pohjois-Suomen talousveturina. Vuonna 1982 perustettu Oulun Technopolis oli Pohjoismaiden ensimmäinen "teknologiakylä".


title: Oulun historia

text: 1900-luvulla alkanut teollistuminen Oulussa vaurastutti koko elinkeinoelämää ja pian kävivät kaupungin rajat liian ahtaiksi. Uutta rakennusmaata kasvavalle kaupunkiväestölle saatiin liittämällä Ouluun osia sitä ympäröivistä pienemmistä kunnista. Vuonna 1911 Ouluun liitettiin Alalaanila, 1917 Tuira,1924 Kurkelanranta, 1938 Koskela, Pyykösjärvi, Hintta ja Parkkisenkangas, 1947 Värtön-Kastellin alue, 1961 Kuivasjärvi, Korvensuora ja Myllyoja, 1965 Oulujoen kunnan pääosa ja Pateniemi Haukiputaan kunnasta, josta vielä 1979 liitettiin Oulun ns. Jylkyn alue.


title: Oulun historia

text: Ylikiimingin kunta liitettiin Ouluun vuoden 2009 alussa. Suuri liitos tapahtui vuoden 2013 alussa, kun Ouluun liitettiin ympäröivistä kunnista Haukipudas, Kiiminki, Oulunsalo sekä Yli-Ii. Oulun pinta-ala kasvoi tällöin 3 113,04 km² ja asukasluvuksi tuli 191 000. Liitoksen edellä oli Suur-Ouluun suunniteltu liitettäväksi eräitä muitakin kuntia, mikä ei kuitenkaan toteutunut.


title: Oulun historia

text: Oulu vietti 400-vuotisjuhliaan vuonna 2005.


title: Oulun historia

text: Allaoleva taulukko kuvaa Oulun kaupungin asukasluvun kehitystä vuosina 1815–1939:


title: Caimin Douglas

text: Caimin Douglas (s. 11. toukokuuta 1977) on alankomaalainen pikajuoksija.


title: Caimin Douglas

text: Douglas karsiutui Sydneyn olympialaisissa 2000 100 metrin juoksun alkuerissä ajalla 10,69. Seuraavana vuonna hän karsiutui Edmontonin MM-kisoissa 200 metrin juoksun toisissa alkuerissä ajalla 20,87. Pariisin MM-kisoissa 2003 hän oli mukana Alankomaiden joukkueessa, joka voitti 4 x 100 metrin viestijuoksussa MM-pronssia. Douglas voitti 2006 Alankomaiden mestaruuden 100 metrillä, mutta karsiutui Göteborgin EM-kisoissa 200 metrin toisissa alkuerissä.


title: Maxim

text: Maxim tai Maksim voi tarkoittaa seuraavia:


title: William Pfaff

text: William Pfaff (1928 Council Bluffs, Iowa – 30. huhtikuuta 2015 Pariisi, Ranska) oli yhdysvaltalainen kirjailija, joka kirjoitti kahdeksan teosta Yhdysvaltojen ulkopolitiikasta ja nykyhistoriasta. Hän kirjoitti kolumneja The International Herald Tribune -lehteen yli neljännesvuosisadan. Pfaff oli taustaltaan saksalais-englantilais-irlantilainen ja asui Pariisissa.


title: Vastuuvapaus

text: Vastuuvapaus on Suomen yhteisölainsäädännössä määritelty päätös, jolla yhteisö luopuu mahdollisista korvausvaatimuksista hallituksen jäseniä tai muita yhtiön toimielimen jäseniä tai muita vastuullisia kohtaan. Vastuuvapaus myönnetään yleensä vuosikokouksen yhteydessä, ja ennen vastuuvapauden myöntämistä luetaan tilintarkastajien lausunto aiheesta.


title: Vastuuvapaus

text: Vastuuvapaus voidaan jättää myöntämättä, jos esimerkiksi joku hallituksen jäsen on toimillaan aiheuttanut suurta vahinkoa yhteisölle. Vastuuvapauden myöntämättä jättämisestä ei sinänsä seuraa vielä mitään sanktioita, mutta se antaa mahdollisuuden yhteisölle myöhemmin haastaa hallitus tai sen yksittäisiä jäseniä oikeuteen toimistaan.


title: Vastuuvapaus

text: Yksi yleisimmistä syistä vastuuvapauden myöntämättä jättämiselle yhdistyksissä on, että tilinpäätöstä ei ole saatu valmiiksi määräaikaan mennessä. Tällöin yleensä järjestetään myöhemmin uusi yhdistyksen kokous, jossa tilinpäätös hyväksytään ja vastuuvapaus myönnetään.


title: Vastuuvapaus

text: Yhteisöjä, joissa vastuuvapaus myönnetään, ovat mm. asunto-osakeyhtiöt, kunnat sekä rekisteröidyt yhdistykset.


title: Unna

text: Unna on kaupunki Nordrhein-Westfalenin osavaltiossa, läntisessä Saksassa. Se sijaitsee Ruhrin alueen itälaidalla ja toimii Unnan piirikunnan hallintokaupunkina. Vuoden 2011 lopussa kaupungin asukasluku oli 59 149. Sen pinta-ala on 88,52 neliökilometriä.


title: Unna

text: Unna sijaitsee muinaisen Hellweg-suolakauppareitin varrella. Sille myönnettiin kaupunginoikeudet vuonna 1278. Kaupunki oli myös Hansaliiton jäsen. Vuonna 1597 kaupunkiin saapui rutto ja se menetti yli puolet asukkaistaan. Vuosina 1666–1947 Unna oli osa Preussia.


title: Unna

text: Unnalla on ystävyyskaupunkitoimintaa Alankomaiden Waalwijkin, Ranskan Palaiseaun, Saksan Saksin Döbelnin, Unkarin Ajkan ja Italian Pisan kanssa. Kaupungin nähtävyyksiin lukeutuu muun muassa evankelinen kaupunginkirkko, joka edustaa myöhäisgotiikkaa ja joka rakennettiin vuosina 1322–1467.


title: San Marinon Grand Prix 1989

text: San Marinon Grand Prix 1989 oli Formula 1 -sarjan osakilpailu, joka ajettiin 23. huhtikuuta 1989 Autodromo Enzo e Dino Ferrari -radalla. Kilpailun voitti hallitseva maailmanmestari Ayrton Senna.


title: San Marinon Grand Prix 1989

text: Kilpailu keskeytettiin kolmen kierroksen jälkeen Gerhard Bergerin onnettomuuden takia. Uusintalähdön jälkeen ajettiin 55 kierrosta. Lopuksi näiden kahden osion ajat laskettiin yhteen.


title: San Marinon Grand Prix 1989

text: Alain Prostin ja Ayrton Sennan välinen sota alkoi paheta, kun Senna ohitti Prostin vaikka heillä oli sopimus, etteivät he ohittaisi toisiaan ensimmäisen mutkan jälkeen. Sennan mukaan sopimus kuitenkin kattoi vain alkuperäisen lähdön.


title: Never Say Die (täsmennyssivu)

text: Never Say Die voi tarkoittaa:


title: Adamauan massiivi

text: Adamauan massiivi on pohjoisessa ja keskisessä Afrikassa, pääosin Kamerunin keskiosassa sijaitseva osaksi vulkaanisten kivilajien peittämä ylänköalue. Korkeimmillaan se kohoaa 2 650 metriä merenpinnan tason yläpuolelle. Alue on noin 150–350 kilometrin levyinen ja jakaa maan kahteen osaan. Se on myös useimpien Kamerunin jokien (mm. Benue) alkulähde. Bauksiitin louhinta alueella aloitettiin 1976–1977, lisäksi on löydetty tinaesiintymiä. Tiheämetsäisten laaksojen välisillä laidunalueella elää lukuisia pääasiassa fulbeheimoon kuuluvia perheitä seebulaumoineen. Alue on nimetty Modibbo Adaman, fulbeheimon emiraatin perustajan, mukaan.


title: Yhdysvaltain alueelliset puhelinyhtiöt

text: Yhdysvaltain alueelliset puhelinyhtiöt (, lyhenne "RBOC") syntyivät Yhdysvaltain oikeusministeriön vuonna 1982 antamasta päätöksestä pitkään kestäneessä American Telephone & Telegraphin monopolioikeudenkäynnissä.


title: Yhdysvaltain alueelliset puhelinyhtiöt

text: 8. tammikuuta 1982 AT&T sopi kanteen ja hyväksyi paikallispuheluliikennettä ohjaavien yritysten eriyttämisen emoyhtiöstä. 1. tammikuuta 1984 AT&T:n paikallisyhtiöt jaettiin seitsemään itsenäiseen alueelliseen puhelinyhtiöön ja AT&T jatkoi omana yhtiönään toimittaen kaukopuheluita ja internet-palveluita.


title: Yhdysvaltain alueelliset puhelinyhtiöt

text: Tällöin syntyivät seuraavat yhtiöt:


title: Yhdysvaltain alueelliset puhelinyhtiöt

text: Ennen vuotta 1984 AT&T:n osittaisessa omistuksessa oli kaksi pienempää ja muutoin itsenäistä puhelinyhtiötä, Cincinnati Bell ja Southern New England Telephone (SNET). Vuoden 1984 pilkkomisen jälkeen näistäkin yhtiöstä tuli täysin riippumattomia ja omistussuhde purettiin. Kaikille yhdeksälle alueelliselle puhelinyhtiölle annettiin oikeus käyttää tunnettua Bell-tavaramerkkiä. Näiden yhtiöiden lisäksi markkinoilla oli yksi verrattaen samankokoinen AT&T:stä riippumaton yritys, GTE ("General Telephone and Electronics").


title: Yhdysvaltain alueelliset puhelinyhtiöt

text: Useimmat yritykset ovat sittemmin sulautuneet toisiinsa, jättäen jäljelle vain kolme alueellista puhelinyhtiötä. Vuoden 1984 eriyttämisen jälkeen osa AT&T:n Bell Labsista pilkottiin Bellcoreen, joka toimisi sittemmin paikallisyhtiöiden tutkimuskeskuksena ja yhteisten pelisääntöjen asettajana.


title: Yhdysvaltain alueelliset puhelinyhtiöt

text: Vuonna 1995 Southwestern Bell Corporation muutti nimensä muotoon SBC Communications ja vuonna 1996 voimaan tulleen uuden televiestintälain puitteissa se osti Pacific Telesiksen vuonna 1997. Seuraavana vuonna SBC hankki itsenäisen Bell-järjestelmään kuulumattoman SNET:n ja vielä vuonna 1999 Ameritechin. Tällöin yhtiön hallussa oli jo kolme muuta alueellista puhelinyhtiötä.


title: Yhdysvaltain alueelliset puhelinyhtiöt

text: Helmikuussa 2005 SBC ilmoitti suunnitelmistaan hankkia 16 miljardilla dollarilla entinen emoyhtiönsä AT&T. SBC otti nimekseen yhdistymisen varmistettuaan AT&T ja aloitti osakevaihdon uudella nimellään 1. joulukuuta 2005. 5. maaliskuuta 2006 AT&T ilmoitti ostavansa BellSouthin 67 miljardin dollarin osakevaihdolla. 29. joulukuuta 2006 FCC hyväksyi 86 miljardin dollarin arvoisen fuusion.


title: Yhdysvaltain alueelliset puhelinyhtiöt

text: Vuonna 1997 Bell Atlantic osti NYNEX:n, joka fuusioitui edelleen vuonna 2000 GTE:n kanssa muodostaakseen uuden yhtiön, Verizonin. Qwestin kanssa jatkuneen tarjouskilvan jälkeen Verizon ilmoitti ostavansa kaukopuheluita toimittavan MCI:n vuonna 2005. Yhteensulautuminen sai päätöksensä 6. tammikuuta 2006.


title: Yhdysvaltain alueelliset puhelinyhtiöt

text: 16. tammikuuta 2007 Verizon ilmoitti eriyttävänsä Mainen, New Hampshiren ja Vermontin osavaltioiden toimintansa erilliseksi yhtiöksi, joka yhdistyisi edelleen FairPoint Communicationsin kanssa. Sopimuksen hyväksyntä on kuitenkin edelleen kesken.


title: Yhdysvaltain alueelliset puhelinyhtiöt

text: Vuonna 2000 US West fuusioitiin Qwestiin, Denverissä päämajaa pitävään kaukopuheluita toimittavaan yritykseen.


title: Yhdysvaltain alueelliset puhelinyhtiöt

text: Entisen Bell-järjestelmän riippumaton alueellinen puhelinyhtiö ei ollut osana alkuperäistä vuoden 1984 uudelleenjärjestelyä, koska AT&T omisti vain osan yhtiöstä, ja on edelleen itsenäinen toimija.


title: Yhdysvaltain alueelliset puhelinyhtiöt

text: Bell Canada eriytettiin AT&T:stä jo vuonna 1956 ja yhtiö ei ollut osana AT&T:n pilkkomista.


title: Mark Boswell

text: Mark Boswell (s. 28. heinäkuuta 1977 Mendeville, Jamaika) on kanadalainen korkeushyppääjä.


title: Mark Boswell

text: Boswell kasvoi Jamaikalla ja kokeili lapsuudessaan kaikkia yleisurheilulajeja. Hän voitti alle 20-vuotiaiden maailmanmestaruuden vuonna 1996. Ateenan MM-kisoissa 1997 hän karsiutui hypättyään 223 cm, mutta voitti kaksi vuotta myöhemmin Sevillan MM-kisoissa MM-hopeaa tuloksella 235 cm. Sydneyn olympialaisissa 2000 hän oli kuudes. Vuonna 2001 hän hyppäsi Lissabonin sisäratojen MM-kisoissa kahdenneksitoista ja Edmontonin ulkoratojen MM-kisoissa kuudenneksi. Seuraavana vuonna hän voitti Kansainyhteisön kisat ja sijoittui kauden lopussa GP-finaalissa viidenneksi ja yleisurheilun maailmancupissa toiseksi.


title: Mark Boswell

text: Boswell oli Birminghamin sisäratojen MM-kisoissa 2003 viides. Myöhemmin samana vuonna hän voitti Pariisin ulkoratojen MM-kisoissa MM-pronssia ja sijoittui seitsemänneksi. Seuraavana vuonna hän hyppäsi Ateenan olympialaisissa seitsemänneksi ja kolmanneksi. Helsingin MM-kisoissa 2005 hän oli neljäs. Boswell voitti Melbournen kansainyhteisön kisat 2006.


title: Seebu

text: Seebu eli ryhähärkä ("Bos taurus indicus") on Etelä-Aasiassa sekä Itä- ja Etelä-Afrikassa kotieläimenä kasvatettava monirotuinen nautaeläin. Seebuilla on lapojen kohdalla rasvakyttyrä. Pää on pitkä ja kapea, kuono on suippo. Väri sekä sarvien pituus ja muoto vaihtelevat. Intiassa seebut ovat yleensä vaaleita, Afrikassa tummia. Seebuja käytetään pääasiassa vetojuhtina eikä niinkään maidon- tai lihantuotantoon.


title: Seebu

text: Hindujen "pyhä lehmä" on lajiltaan seebu.


title: Ruandan isänmaallinen rintama

text: Ruandan isänmaallinen rintama () on ruandalainen puolue ja entinen kapinallisryhmä. Sen nykyinen johtaja on Paul Kagame. RPF kukisti Ruandan kansanmurhaan päättyneessä sisällissodassa presidentti Juvénal Habyarimanan MRND-puolueen hallituksen ja nousi maan johtoon vuonna 1994.


title: Ruandan isänmaallinen rintama

text: FPR:n perustivat Ugandassa vuonna 1987 sinne pakolaisina paenneet tutsit.


title: Keisaritulikärki

text: Keisaritulikärki ("Campephilus imperialis") on tikkoihin kuuluva äärimmäisen uhanalainen, mahdollisesti jo sukupuuttoon kuollut lintu.


title: Keisaritulikärki

text:
Pituudeltaan kuusikymmensenttinen keisaritulikärki on ollut suurin elossa oleva tikkalaji. Sen höyhenpeite on huomiota herättävän mustavalkokuvioinen, nokka vaalea ja päälaella punainen harja.
Keisaritulikärkiä tavattiin melko yleisenä 1950-luvulle asti Yhdysvaltojen ja Meksikon rajamailla vuoristometsissä yleensä kahden kilometrin yläpuolella. Ne liikkuivat parvissa vaeltaen metsän tuhohyönteisten parveilukausien mukaan.


title: Keisaritulikärki

text: Elinympäristön hävitys ja metsästys ovat ajaneet lajin rämetulikärjen tavoin sukupuuton partaalle. Laji on voinut jopa jo kuolla sukupuuttoon, vaikka havaintoja yksittäisistä linnuista on tehty pitkin 1990-lukua.


title: Alice Munro

text: Alice Ann Munro (s. 10. heinäkuuta 1931 Wingham, Ontario, Kanada) on kanadalainen novellisti. Hänen novellikokoelmiaan ovat muun muassa "Hyvän naisen rakkaus" (1998) ja "Karkulainen" (2004). Munrolle myönnettiin Nobelin kirjallisuuspalkinto vuonna 2013.


title: Alice Munro

text: Munro on saanut teoksillaan lukuisia muitakin arvostettuja palkintoja, kuten kolme Kanadan kenraalikuvernöörin palkintoa (vuosina 1968, 1978, 1986) sekä kaksi Giller-palkintoa vuosina 1998 ja 2004. Hän on lisäksi vuoden 1986 Marian Engel -palkittu. Kanadan Royal Society myönsi hänelle vuonna 1993 Lorne Pierce Medalin, ja vuodesta 1992 hän on ollut Yhdysvaltain taide- ja kirjallisuusakatemian ulkomaalaiskunniajäsen. Munro sai tuotannosta myönnettävän kansainvälisen Man Booker International -palkinnon vuonna 2009.


title: Alice Munro

text: Alice Munron ensimmäinen novellikokoelma ilmestyi 1968 ja viimeisin vuonna 2012. Hänen tyttärensä Sheila on julkaissut lapsuudestaan muistelmateoksen "Lives of Mothers and Daughters: Growing Up With Alice Munro", jossa keskeisessä osassa on Alice Munro. Munro on julkaissut novelleistaan lukuisia kokoelmia, ja lisäksi niitä on ilmestynyt muun muassa lehdissä "The New Yorker", "The Atlantic Monthly", "Grand Street", "Mademoiselle" ja "The Paris Review". Suomeksi Munron tuotantoa on julkaistu Tammen Keltaisessa kirjastossa Kristiina Rikmanin suomennoksina.


title: Alice Munro

text: Sarah Polleyn elokuva "Away from Her" (2006) pohjautuu Alice Munron novelliin ”The Bear Came over the Mountain”.


title: Alice Munro

text: Munro on vetäytyvä ja esiintyy harvoin julkisuudessa. Hän on sanonut, että vuonna 2012 ilmestynyt teos "Kallis elämä" jää hänen viimeisekseen.


title: Hotel Pera Palas

text: Hotel Pera Palas on historiallinen neljän tähden hotelli Beyoğlun kaupunginosassa Istanbulissa Turkissa. Hotelli rakennettiin vuonna 1892 Idän pikajunan matkustajien majoittamiseen. Hotelli kantaa titteliä "Euroopan vanhin hotelli Turkissa".


title: Hotel Pera Palas

text: Hotelli sijaitsee İstiklal Caddesin poikkikadun varrella, Taksim-aukiolta lounaaseen, Euroopan puoleisessa Istanbulissa. Läheisyydessä sijaitsevat Britannian, Ruotsin, Venäjän, Alankomaiden, Italian, Ranskan ja Saksan suurlähetystöt.


title: Hotel Pera Palas

text: Pera Palasin suunnitteli ranskalais-turkkilainen arkkitehti Aleksander Vallaury (1850–1921) rokokootyyliin. Rakennustyöt aloitettiin toukokuussa vuonna 1881, ja hotelli avattiin elokuussa vuonna 1891.


title: Hotel Pera Palas

text: Compagnie Internationale des Wagons-Lits rakennutti hotellin majoittamaan vieraat, jotka saapuivat Pariisin Gare de l’Eststä Istanbuliin Sirkeci-terminaaliin Idän pikajunalla.


title: Hotel Pera Palas

text: Ensimmäisen maailmansodan jälkeen vuonna 1922, kun miehitysjoukot olivat miehittäneet Istanbulin, turkkilaiset nationalistit johtajanaan Mustafa Kemal Atatürk neuvottelivat englantilaisten kanssa kaupungin luovuttamisesta Turkin uudelle tasavallalle juuri Hotel Pera Palacessa.


title: Hotel Pera Palas

text: Hotellista näkyy Kultaisen sarven yli Aasian puolelle. Aulassa ja halleissa on 1800-luvun itämainen sisustus. 1800-luvun lopulla hotelliin asennettiin Istanbulin ensimmäinen sähköllä toimiva hissi.


title: Hotel Pera Palas

text: Hotellissa on kuusi kerrosta ja 145 huonetta, joista kuusi on sviittejä. Kaikissa huoneissa on modernit mukavuudet. Hotellissa on medium-kokoiset huoneet, jossa on kylpyhuoneet ja suuret vuoteet.


title: Hotel Pera Palas

text: Hotellin palveluita ovat muun muassa konferenssihuoneet, tanssisali, johon mahtuu 400 ihmistä, Pera-ravintola, Idän pikajuna -baari ja Pera Patisserie. Pääravintolat, jotka tarjoavat paikallista turkkilaista ruokaa, sijaitsevat alakerrassa, ja ne ovat avoinna myös ulkopuolisille.


title: Hotel Pera Palas

text: Vuonna 1915 kreikkalaissyntyinen liikemies Petros Bodosaki vieraili hotellissa ja osti sen. Hotellin johtajaksi tuli hänen poikansa Hadji Thoma Anastasiadis vuonna 1919. Veropetoksien takia valtio otti hotellin haltuunsa vuonna 1923, ja se aloitti jälleen toimintansa. Vuonna 1923 Misbah Muhayyes sai Mustafa Kemal Atatürkilta luvan johtaa hotellia.


title: Hotel Pera Palas

text:
Vuonna 1963 hotelli siirtyi Istanbulin hotelli ja turismin ja kauppakamarin alaisuuteen.
Vuonna 1977 liikemies Gaziantepista Hasan Süzer osti 60 prosenttia hotellin osakkeista, ja hänestä tuli hotellin pääomistaja. Pian sen jälkeen hän osti loput osakkeet. Pera Palas joutui suureen remonttiin vuonna 1974, mutta vanhat huonekalut ja antiikkitaide säilytettiin remontin jälkeen.


title: Hotel Pera Palas

text: Hotellissa vieraili monia kuninkaallisia, valtionpäämiehiä, taiteilijoita ympäri maailmaa. Kuuluisia vieraita olivat muun muassa Agatha Christie, Mustafa Kemal Atatürk, Yrjö V, Vilhelm II, Frans Joosef I ja Nikolai II.


title: Hotel Pera Palas

text: Mustafa Kemal Atatürk vieraili hotellissa monta kertaa. Huone numero 101, jossa hän asui, on nykyään museo. Agatha Christie oli hotellin ehkä tunnetuin vieras. "Agatha Christie -huone" numero 411 on nykyään museona. Kaikki vanhat huonekalut ovat säilytetty sekä Atatürkin että Christien huoneissa.


title: Hotel Pera Palas

text: Huhut kertovat, että Christie kirjoitti Idän pikajunan arvoituksen juuri Hotel Pera Palasissa. Se on ehkä totta, sillä hotelli rakennettiin vuonna 1892 Idän pikajunan matkustajien majoitukseen.


title: Hotel Pera Palas

text: Muita vieraita olivat esimerkiksi Otto Hahn, İsmet İnönü, Celal Bayar, Adnan Menderes, Fahri Korutürk, Zogu I, Reza Pahlavi, Edvard VIII, Ferdinand I, Kaarle I, Josip Broz Tito ja Valéry Giscard d’Estaing, Franz von Papen, Mata Hari, Yehudi Menuhin, Jacqueline Kennedy Onassis, Rita Hayworth ja Zsa Zsa Gábor. Myös kirjailija Mika Waltari vietti pitkiä aikoja Pera Palasissa.


title: Bristol Beaufighter

text: Bristol Type 156 Beaufighter oli brittiläinen toisen maailmansodan aikainen raskas hävittäjälentokone. Se oli muunnos Bristol Aeroplane Companyn Bristol Beaufort -torpedopommittajasta. Yöhävittäjänä, hävittäjä-pommittajana ja torpedopommittajana käytetyn koneen aseistuksena olivat tykkien ja konekiväärien lisäksi torpedot, pommit ja raketit. Raskaan aseistuksensa vuoksi (neljä 20 mm Hispano-tykkiä rungossa sekä joissakin versioissa lisäksi tutkaoperaattorin/tähystäjän konekivääri) Beaufighter oli erinomainen yöhävittäjä- ja rynnäkkökone.


title: Bristol Beaufighter

text: Beaufighteria käyttivät Britannian lisäksi Australia, Kanada, Dominikaaninen tasavalta, Israel, Uusi-Seelanti, Puola, Portugali, Etelä-Afrikka, Turkki ja Yhdysvallat.


title: Bristol Beaufighter

text: Beaufighterin eri malleja valmistettiin Britanniassa 5 564 kappaletta ja Australiassa 365 kappaletta Mk 21 -mallia.


title: Bristol Beaufighter

text: Beaufighterin tehokkaimmaksi aseeksi muodostuivat lopulta raketit. Niitä käytettäessä ammuttiin konetykeillä kohti maalia, kunnes laukaukset osuivat haluttuun kohtaan johon raketit piti saada: tällä hetkellä laukaistut raketit osuivat aina. Menetelmän kehitti uusiseelantilainen majuri E. W. Tacon, josta tulikin tämän erikoistehtävän mestari aivan kuten edeltäjästään, majuri Gibbsistä, oli tullut torpedoekspertti.


title: Bristol Beaufighter

text: Eniten ilmavoittoja Beaufighterillä saavutti yöhävittäjä-ässä Bob Braham, 29 kpl. Myös yöhävittäjä-ässät John "Cat's Eyes" Cunningham ja Branse Burbridge saavuttivat voittoja Mosquiton ohella Beaufighterillä.


title: Bristol Beaufighter

text: Torpedokoneena Beaufighter oli erittäin tehokas. Hitaaseen mutta luotettavaan Swordfish-kaksitasoon tottuneet lentäjät joutuivat kuitenkin opettelemaan vaativaa matalalentoa meren yllä, koska torpedoa ei voi pudottaa suuresta nopeudesta. Nopea syöksy taas nosti liikaa nopeutta.


title: Sepe

text: Sepe on Oulun seudulla toimiva maayksikön tukema lääkintä- ja pelastushelikopteripalvelu. Sepe on lyhenne sanoista "sammuttaa, etsii, pelastaa ja ensihoitaa". Lääkintäryhmä päivystää kaikkina vuorokaudenaikoina ja helikopteri on lähtövalmis viiden minuutin sisällä hälytysilmoituksesta. Pelastushelikopteritoiminnasta vastasi 31.12.2011 asti Sepen tuki ry, jonka jälkeen toiminnasta on vastannut sairaanhoitopiirien omistama FinnHEMS Oy. Sepen ensihoitotoiminnasta vastaa Oulun yliopistollisen sairaalan ensihoidon vastuuyksikkö.


title: Sepe

text: Sepe-pelastushelikopteritoimintaa Oulussa ja Oulun seudulla järjestettiin kokeiluna vuosina 1993 ja 1994. Ympärivuorokautinen toiminta aloitettiin vuonna 1995, ja juhannuksena 1999 toimintaan liitettiin myös maayksikkö. Vuodesta 2006 lääkintätoiminta siirtyi OYS:n ensihoidon vastuuyksikölle.


title: Sepe

text: Sepen helikopteritoiminnan alueen keskipiste on OYS:n helikopterikenttä. Toiminta-alue ulottuu pohjois-eteläsuunnassa Pellosta Viitasaarelle ja itä-länsisuunnassa valtakunnan itärajalta Ruotsin itärannikolle. 30 minuutissa helikopteri saavuttaa Tornion, Ranuan, Pudasjärven, Puolangan, Nivalan, Ylivieskan ja Kalajoen kuntakeskusten muodostaman ympyrän sisäpuolelle jäävät kohteet.


title: Sepe

text: Lääkintähelikopteri on kaksimoottorinen Airbus helicoptersin valmistama EC 145 P2 -tyyppinen helikopteri. Ensihoitovarustuksessa helikopterin matkanopeus on noin 270 km/h, toiminta-aika 2 h 30 min ja toimintamatka on noin 680 kilometriä. Helikopterin miehistöön kuuluvat lentäjä, lentoavustaja ja lääkäri. Lentoavustaja toimii myös ensihoitajana. Nykyinen helikopteri on otettu käyttöön 2015.


title: Sepe

text: Lääkäriyksikkö O 690 on pääasiassa Oulun kaupungin alueella toimiva helikopteripalvelua tukeva maayksikkö, joka suorittaa pääasiassa niitä tehtäviä, joissa helikopterin käyttö on vaikeaa tai mahdotonta muun muassa lentoesteiden vuoksi. Yksikkö on varustettu potilaiden tehostettuun hoitoon tarvittavalla välineistöllä. Ajoneuvo on Volvon XC90 D5 AWD Kinetic.


title: Sepe

text: Tankkausyksikkö on vapaaehtoisen koulutetun päivystyshenkilökunnan operoima yksikkö, joka huolehtii Sepe-helikopterin tankkaustoiminnasta sekä toimii johto- ja viestikeskuksena, tukikohtana ja taukotilana. Yksikön varustukseen kuuluvat tuhat litraa lentokerosiiniä, aggregaatti, raivaus- ja huoltovarustus, valaistuslaitteisto, viestintä- ja liikenteenohjausvälineet sekä sammutussäkki. Ajoneuvo on Mercedes-Benzin valmistama.


title: Monacon Grand Prix 1989

text: Monacon Grand Prix 1989 oli Formula 1 -sarjan osakilpailu, joka ajettiin 7. toukokuuta 1989 Monacon katuradalla. Kilpailun voitti paalupaikalta lähtenyt Ayrton Senna.


title: Theo Morell

text: Theodor ”Theo” Gilbert Morell (22. heinäkuuta 1886, Traysa, Hessen, Saksan keisarikunta – 26. toukokuuta 1948, Tegernsee, Baijeri, Saksa) oli Adolf Hitlerin henkilökohtainen lääkäri.


title: Theo Morell

text: Morell opiskeli lääketiedettä Gießenissä, Heidelbergissä ja Pariisissa. Aluksi hän toimi apulaislääkärinä muun muassa Münchenissä ja pian lääkärinä linjalaivoilla. Vuonna 1915 hän toimi kirurgina sotasairaaloissa ja rintamilla, vaikka ei ollut kirurgiksi pätevöitynyt. Samoin sodan jälkeen hän oli Berliinissä elektroterapian ja urologian erikoislääkärinä ilman erikoiskoulutusta.


title: Theo Morell

text: 1930-luvun puoliväliin tultaessa Morell oli saanut mainetta julkisuuden henkilöiden lääkärinä, joita hän hoiti yksityisvastaanotollaan. Hän oli myös liittynyt kansallissosialistiseen puolueeseen 1933 vallanvaihdokseen jälkeen. Hitlerille Morellia suositteli Hitlerin ystävä valokuvaaja Heinrich Hoffman 1936. Morell saavutti Hitlerin luottamuksen nopeasti ja Hitler piti häntä henkilääkärinään loppuun asti. Morell oli yksi Führerbunkerin asukkaista natsi-Saksan viimeisinä päivänä.


title: Theo Morell

text: Theo Morellin lääkärintaidot ovat usein kyseenalaistettu ja hänen määräämänsä lääkityksen katsotaan olleen osasyy Hitlerin terveyden luhistumiseen toisen maailmansodan aikana.


title: Flavor Flav

text: Flavor Flav, oikealta nimeltään William Jonathan Drayton Jr., (s. 16. maaliskuuta 1959 Long Island, New York) on yhdysvaltalainen rap- ja tv-tähti. Flavor Flav on tullut tunnetuksi hip hop-yhtye Public Enemyn jäsenenä. Vuonna 2004 Flavor Flavilla oli televisiosarja nimeltään "The Surreal Life". Vuonna 2005 Flavor Flav teki TV-sarjan "Strange Love" ja vuonna 2006 sarjan "Vaimomatskua".


title: Ein Sommernachtstraum

text: Ein Sommernachtstraum (suom. "Kesäyön unelma") on Carl Orffin säveltämä näyttämöteos.


title: Ein Sommernachtstraum

text: Orff alkoi sävelsi "Ein Sommernachtstraumin" vuonna 1939, mutta teos sai ensiesityksensä vasta 1952. Sen lopullinen versio kuitenkin valmistui vasta vuonna 1962. Teoksen sävellystyö oli kuitenkin alkanut jo vuonna 1917. "Ein Sommernachtstraum" on yksi Orffin "unohdetuista oopperoista".


title: Metonin jakso (albumi)

text: Metonin jakso on oululaisen metalliyhtye Murenan debyyttilevy. Se julkaistiin 22. elokuuta 2007.


title: Metonin jakso (albumi)

text: Levyn piti alkuperäisten suunnitelmien mukaan ilmestyä jo vuoden 2007 huhtikuussa, mutta nauhoitusten venyminen ja kappaleiden viilailu aiheitti aikatauluun viivästyminen, jonka johdosta yhtye yhdessä levy-yhtiön kanssa päätti siirtää julkaisun keväästä syksyyn. Levy sijoittui julkaisuviikollaan Suomen listoilla sijalle 37.


title: Metonin jakso (albumi)

text: Albumin nimi "Metonin jakso", johtuu muun muassa juutalaisessa kalenterissa käytetystä 19 vuoden pituisesta ajanjaksosta, jota myös kutsutaan nimellä "Metonin jakso". Ajatus lähti liikkeelle kun albumille mietittiin nimeä ja yhtyeen keskusteluissa tuli esiin termi "13. kuukausi". Tätä nimeä yhtye ei kuitenkaan halunnut käyttää albuminsa nimenä, koska Mokoma-yhtyeellä oli samaan suuntaan oleva, Viides vuodenaika niminen EP. Murena kuitenkin lähti hakemaan tietoa 13. kuukaudesta ja esiin nousi albumin nykyinen nimi.


title: Meksikon Grand Prix 1989

text: Meksikon Grand Prix oli Formula 1 -sarjan osakilpailu, joka ajettiin 28. toukokuuta 1989 Autódromo Hermanos Rodríguez -radalla. Kilpailun voitti jo kolmatta kertaa perättäin paalupaikalta voittoon ajanut Ayrton Senna.


title: Astutuli

text: Astutuli on Carl Orffin säveltämä ja librettoima "puheooppera", joka sai ensiesityksensä Münchenissä vuonna 1953.


title: Teekulttuuri

text: Teekulttuuri on teen valmistukseen ja nauttimiseen liittyviä tapoja, jotka vaihtelevat usein maittain.


title: Teekulttuuri

text: Japanissa tee on saavuttanut kulttuurisesti tärkeän aseman erityisesti teeseremonian muodossa. Tee tuli Japaniin Kiinasta noin vuonna 700. 1100-luvulla "matcha" eli vihreä teejauhe alkoi olla suosittua. Vihreä tee on suosituin teelaji Japanissa.


title: Teekulttuuri

text: Kiinassa on juotu teetä tuhansia vuosia. Teetä alettiin juoda tang-dynastian aikana. Kerrotaan, että tee havaittiin hyväksi juomaksi muutaman teenlehden pudottua sattumalta veteen. Teestä tuli jo tuolloin arvostettu juoma, jota vain keisarit ja heidän perheensä joivat. Kiinassa on syntynyt kiinalainen teeseremonia, jonka on hyvin arvostettu. Vihreä tee on Kiinan yleisempiä teelaleja. Pohjois-Kiinassa taas suosittua on jasmiinitee.


title: Teekulttuuri

text: Kuplatee (kiin. 珍珠奶茶) on suosittua Taiwanissa, mutta se on levinnyt myös muualle Aasiaan, Yhdysvaltoihin ja Eurooppaan. Se syntyi 1980-luvulla.


title: Teekulttuuri

text: Indonesiassa juodaan paljon vihreää teetä. Teen käyttö sai alkunsa Indonesiassa 1700-luvulla, kun hollantilaiset uudisasukkaat alkoivat istuttaa teepensaita.


title: Teekulttuuri

text: Thaimaalainen tee, "thaitee", on suosittu juoma Thaimaassa. Muita suosittuja teelajeja ovat muun muassa punainen tee ja kuplatee.


title: Teekulttuuri

text: Tee (ven. чай) on suosittua Venäjällä. Tee valmistetaan usein samovaarilla ja juodaan laseista kuppien sijasta.


title: Teekulttuuri

text: Iranilaiset juovat mustaa teetä, ja sen nauttimiseen on rakennettu teehuoneita. Nämä huoneet ovat tärkeitä sosiaalisissa tilanteissa. Iranilaiset laittavat sokeripalan suuhunsa ennen teen juomista.


title: Teekulttuuri

text: Tee saapui Kiinasta Englantiin ja alkoi yleistyä 1700-luvulla, ja siitä tuli suosittua. Kello viiden tee on muodostanut oman instituutionsa, joskin perheiden ja ystävien yhteiset teehetket ovat Britanniassa käyneet melko harvinaisiksi. Yleisempiä teelajeja ovat Earl Grey ja English Breakfast -tee, jota nautitaan maidon ja sokerin kera. Ks. myös Cream tea.


title: Teekulttuuri

text: Suomeen tee on tullut idästä päin, Venäjältä. Tämän voi nähdä mm. vanhemmista teeastiastoista, joissa on usein kaksi teekannua: isompi kuumalle vedelle ja pienempi vahvalle, laimennettavalle teelle. Myös teelaseja on käytetty jonkin verran kuppien sijasta. Suomessa teen nauttiminen ei ole läheskään niin yleistä kuin kahvin. Musta tee on ollut suosituinta; teelaadut ja tuotemerkit ovat olleet pitkälti kansainvälisesti tunnettuja merkkejä kuten Lipton ja Twinings. Sergejeff on Suomen vanhin teetalo (1873)


title: Katja Kannonlahti

text: Katja Kannonlahti (s.1971 Jalasjärvi) on Tampereen yliopiston viestintäpäällikkö. Julkisuudessa hänet tunnetaan parhaiten eri viestintävälineiden toimittajana, viimeisimpänä MTV3. Koulutukseltaan hän on filosofian maisteri.


title: Katja Kannonlahti

text: Lukion jälkeen Kannonlahti opiskeli Jyväskylässä puheviestintää, suomen kieltä ja aikuiskasvatusta. Sieltä hän siirtyi Vaasaan syventämään viestinnän opintojaan. Syyslukukauden 1993 hän opiskeli San Franciscossa Kaliforniassa yritysviestintää. Kannonlahti suoritti opintoja myös Saksassa.


title: Katja Kannonlahti

text:
Valmistuttuaan Kannonlahti sai toimitusharjoittelijan paikan Torontosta Kanadasta suomalaisten siirtolaisten lehdestä. Puoli vuotta kestäneen jakson jälkeen hän työskenteli toimittajana helsinkiläisessä Radio Alexissa. Myöhemmin hän siirtyi MTV Oy:n palvelukseen. Kannonlahtea kuultiin muun muassa yhtiön Radio Nova -kanavalla. Vuodesta 1998 hän työskenteli MTV3:n Huomenta Suomi -ohjelmassa. Vuonna 2007 Kannonlahti ankkuroi saman kanavan iltauutisia.
Kannonlahti toimi 45 minuuttia -ohjelman juontajana keväällä 2010.


title: Katja Kannonlahti

text: Kannonlahti kilpaili "Tanssii tähtien kanssa" -ohjelmassa vuonna 2006.


title: Major domus

text: Major domus oli frankkien valtakunnan käskynhaltijan arvonimi, joka oli käytössä 600–700-luvuilla. Nimitys on latinaa ja tarkoittaa suunnilleen ”huoneen korkea-arvoisin”. Virka muistutti Pohjolan jaarlien asemaa.


title: Major domus

text: Alun perin major domus oli hovin hallintovirkamies, mutta vähitellen virka muuttui vastaamaan varakuninkaan asemaa. Major domukset olivat virallisesti kuninkaan alaisia, mutta lukuisten merovingisukuisten lapsikuninkaiden aikana major domusten valta kasvoi ja heistä tuli käytännössä frankkien valtakunnan todellisia hallitsijoita. Major domuksista viimeisin, Pipin Pieni, päättikin huudattaa itsensä kuninkaaksi ja perusti merovingit syrjäyttäneen karolingien kuningashuoneen.


title: Marko Terva-aho

text: Marko Terva-aho (s. 26. marraskuuta 1972 Outokumpu) on suomalainen televisiojuontaja, toimittaja ja selostaja. Hän esiintyy muun muassa MTV3:n Teknavi-tv-ohjelmassa ja selostaa MTV:lle vuodesta 2017 alkaen MotoGP-kisoja. Terva-aho on myös Yle TV1:n viihdeohjelman Hyvät katsojat idean takana.


title: Marko Terva-aho

text: Vuosina 1997–2008 Terva-aho oli urheilutoimittajana Ylen Urheiluruudussa. Hän työskenteli myös Ruutulippu-moottoriurheiluohjelmassa ja MM-rallistudiossa. Terva-aho on selostanut ja toiminut studioisäntänä monissa Yleisradion televisioimissa urheilutapahtumissa, kuten neljissä olympialaisissa. Hän toimitti myös dokumentin etiopialaisesta kestävyysjuoksijasta Haile Gebrselassiesta vuonna 1998. Vuodesta 2017 lähtien Terva-aho selostaa ratamoottoripyöräilyn MotoGP-kisoja MTV:n C More -kanaville.


title: Marko Terva-aho

text: Vuosina 2008–2010 Terva-aho toimi televisiotuotantoyhtiö Blue Media Oy:n tuottajana/toimittajana. Ohjelmia mm. Mikkosten maailma, Päivän työ, Laulu lapsesta, runo rakkaimmasta, Riki-Sorsa ja Muuttohaukka sekä Topi Sorsakoski, elämäni laulut. Terva-aho ohjasi ja suunnitteli vuonna 2013 Ylelle Pekka Vähäsöyringistä kertovan dokumentin Intohimosta hiihtoon ja 2016 Sinivalkoinen ääni - Paavo Noponen.


title: Marko Terva-aho

text: Terva-aho on esiintynyt myös laulusolistina ja mm. vierailevana laulajana Pekka Myllykosken Viimeinen boheemi -albumilla. Hän esitti tangojuontajaa Jari Tervon kirjoittamassa televisiosarjassa Mogadishu Avenue sekä uutisankkuria televisiosarjassa Moska.


title: Marko Terva-aho

text: Vuonna 2006 hänet valittiin vuoden positiivisimmaksi keskiuusimaalaiseksi. Valinnan suorittivat Järvenpään Seudun Nuorkauppakamari, Tuusulan Nuorkauppakamari ja Keravan Nuorkauppakamari.


title: Mar Eshai Shimun XXIII

text: Mar Eshai Shimun XXIII (28. helmikuuta 1908 Konak, Hakkari – 6. marraskuuta 1975 San José, Kalifornia) oli Idän assyrialaisen kirkon katolikos patriarkka.


title: Mar Eshai Shimun XXIII

text: Mar Eshai syntyi Shimunin patriarkaalliseen perheeseen Konak Hakkarissa, Hakkarin maakunnassa Ottomaanien valtakunnassa vuonna 1908. Mar Eshai valittiin Idän assyrialaisen kirkon patriarkaksi 11-vuotiaana, koska hänen setänsä kuoli assyrialaisten kansanmurhassa. Mar Eshai sai koulutuksensa Englannissa Cambridgen yliopistossa. Hän käänsi monia kirjoja, jotka koskivat Idän kirkon kirkkohistoriaa.


title: Mar Eshai Shimun XXIII

text:
Ensimmäisen maailmansodan jälkeen Lähi-idän poliittinen tilanne muuttui. Sodan aikana sekä turkkilaiset, arabit että kurdit vainosivat assyrialaisia. Kuuluisia ovat useat massamurhat, jotka tapahtuivat vuosina 1914–1920 Ottomaanien valtakunnan alueella, missä kokonaiset heimot lahdattiin vastasyntyneistä vanhuksiin. Monet assyrialaiset joutuivat sodan jälkeen Irakin hašemiittisen monarkian alaisuuteen. Assyrialaiset olivat tukeneet Isoa-Britanniaa ensimmäisen maailmansodan aikana ja kostoksi tästä hašemiittien valtaistuin karkotti miljoonia assyrialaisia. Noin 1 600 000 miljoonaa assyrialaista asuu diasporassa. Irakissa assyrialaisia asuu 800 000.
Mar Eshai Shimun päätti perustaa assyrialaisille kotimaan nykyisen Irakin alueelle, mutta joutui pakenemaan ja siirtymään Kyprokselle vuonna 1933. Monet assyrialaiset seurasivat johtajaansa. Mar Eshai Shimun XXIII muutti myöhemmin Yhdysvaltoihin, missä hän perusti assyrialaisten kirkon päämajan Chicagoon ja myöhemmin San Franciscoon. Mar Eshai sai Yhdysvaltain kansalaisuuden vuonna 1949. Vuonna 1965 perinnöllinen kysymys patriarkan valitsemiseen aiheutti taas eron Idän assyrialaisessa kirkossa. Bagdadin metropoliitta Mar Thoma Darmo julisti itsensä Idän assyrialaisen kirkon patriarkaksi. Mar Eshai sanoi eroavansa vuonna 1973, mutta häntä pyydettiin jäämään virkaansa. Mar Thoma Darmo kuoli kuitenkin vuonna 1968.


title: Mar Eshai Shimun XXIII

text: Mar Eshai meni elokuussa 1973 naimisiin, mikä ei ole sallittua Idän assyrialaisen kirkon patriarkalle. Kirkon synodin oli pakko syrjäyttää hänet. Hän palasi kuitenkin virkaan, mutta eräs assyrialainen maastamuuttaja David Ismail murhasi hänet 6. marraskuuta 1975 kotonaan San Joséssa, Kaliforniassa.


title: Mar Eshai Shimun XXIII

text: 41-vuotiaasta pappi Rev Khananyanista tuli Idän assyrialaisen kirkon patriarkka. Hän otti nimekseen Mar Dinkha IV, joka on Assyrian ensimmäisen patriarkan 120. seuraaja. Assyrian ensimmäinen patriarkka oli Tuomas. Mar Dinkha IV on Idän assyrialaisen kirkon virallinen patriarkka. Kilpailevaksi patriarkaksi kuitenkin valittiin Mar Addai. Hänen pieni kannattajakuntansa perusti toisen seurakunnan Bagdadiin. Sen nimi on Muinaisen idän kirkko. Sillä on kuitenkin pieni kannatus.


title: Mar Eshai Shimun XXIII

text: Assyrian patriarkan päämaja sijaitsee nykyään Chicagossa. Noin miljoona assyrialaista jäi Irakiin.


title: Mar Eshai Shimun XXIII

text:
Monet assyrialaiset asuvat diasporassa. Assyrialaisten kotimaa on nykyisen Irakin (800 000), Syyrian (500 000 ), Iranin (10 000 ) ja Turkin (5 000 ) alueella. Irakissa assyrialaiset asuvat maan pohjoisosassa.
Iranissa maan luoteisosassa, Syyriassa maan koillisosassa ja Turkissa maan itäosassa.


title: Mar Eshai Shimun XXIII

text:
Idän assyrialaisen kirkon pääpatriarkka asuu maanpaossa.
Assyrialaiset asuvat diasporassa Pohjois-Amerikassa, Euroopassa ja Australiassa.
Noin 282 000 assyrialaista asuu ulkomailla.


title: Héctor Rial

text: José Héctor Rial Laguía (14. lokakuuta 1928 Pergamino, Buenos Airesin maakunta, Argentiina – 24. helmikuuta 1991 Madrid, Madridin maakunta, Espanja) oli argentiinalaissyntyinen jalkapalloilija, joka pelasi urallaan ammattilaisena Argentiinassa, Kolumbiassa, Uruguayssa, Espanjassa, Ranskassa ja Chilessä. Hän pelasi myös viisi ottelua Espanjan maajoukkueessa.


title: Héctor Rial

text: Rial aloitti ammattilaisuransa vuonna 1947 kotimaansa San Lorenzo de Almagrossa. Myöhemmin 1940- ja 1950-lukujen vaihteessa hän edusti kolumbialaista Independiente Santa Fetä ja uruguaylaista Nacionalia, jossa hän voitti vuonna 1952 Uruguayn pääsasarjamestaruuden.


title: Héctor Rial

text: Vuonna 1954 Rial muutti vanhempiensa synnyinmaahan Espanjaan ja liittyi Real Madridin riveihin, jossa hän muodosti 1950-luvun lopulla tehokkaan hyökkäysviisikon Di Stéfanon, Puskásin, Genton ja Kopan kanssa. Hän edusti Real Madridia seitsemän kauden ajan ja voitti muun muassa Euroopan cupin viidesti (1956, 1957, 1958, 1959, 1960) ja Espanjan pääsarjamestaruuden neljästi (1955, 1957, 1958, 1961). Real Madridin jälkeen Rial pelasi vielä Espanyolissa, ranskalaisessa Marseillessa ja chileläisessä Unión Españolassa.


title: Héctor Rial

text: Pelaajauransa jälkeen Rial siirtyi Pontevedran valmentajaksi ja valmensi myöhemmin myös Mallorcaa, Zaragozaa, Las Palmasia, Espanjan olympiajoukkuetta, Guadalajaraa, Argentiinan maajoukkuetta (Vladislao Capin apuvalmentajana vuoden 1974 MM-kilpailuissa), Saudi-Arabian maajoukkuetta, Deportivoa, Estudiantesia ja El Salvadorin maajoukkuetta.


title: Héctor Rial

text: Rial menehtyi syöpään Madridissa vuonna 1991.


title: Yhdysvaltain avoin tennisturnaus 2007 – naisten kaksinpeli

text: Vuoden 2007 Yhdysvaltain avoimen tennisturnauksen naisten kaksinpelin mestaruuden voitti Belgian Justine Henin, joka löi loppuottelussa Venäjän Svetlana Kuznetsovan 6-1, 6-3.


title: NHL 2K8

text: NHL 2K8 on Kush Gamesin ja Visual Conceptsin yhdessä kehittämä ja 2K Sportsin vuonna 2007 julkaisema jääkiekkopeli, joka kuuluu NHL 2K-pelisarjaan. Peli julkaistiin 11. syyskuuta Pohjois-Amerikassa ja 2. marraskuuta Euroopassa. Pelin vahvuuksia ovat pelin realistisuus ja monipuolinen muokattavuus.


title: Nils Idman

text: Nils Bernhard Idman (23. syyskuuta 1858 Messukylä – 6. maaliskuuta 1944 Helsinki) oli tamperelainen pankinjohtaja, joka tunnetaan parhaiten Suomen taloushistorian suurimpiin kuuluvasta kavalluksesta, niin sanotusta Idmanin kavallusjutusta.


title: Nils Idman

text: Idman oli Hatanpään kartanonisännän, senaatin kamarikirjuri Karl Gustaf Idmanin ja Beata Sofia Gustava Mellinin neljänneksi vanhin lapsi. Hänen isoveljensä kummina toimi tsaari Aleksanteri II. Nils Idman kirjoitti ylioppilaaksi 1876. Hän valmistui filosofian kandidaatiksi Helsingin yliopistosta 1880, maisteriksi 1882 ja molempien oikeuksien kandidaatiksi 1884. Pohjoismaiden Osakepankin Tampereen-konttorin alijohtajaksi Idman siirtyi 1885, ja konttorinjohtajaksi hän yleni 1890. Idman oli naimisissa vuodesta 1887 Anna Sidonia Alfthanin kanssa.


title: Nils Idman

text: Nils Idman jäi kiinni talousrikoksista 1912. Hän oli kavaltanut Suomen Yhdyspankilta noin 8,6 miljoonaa markkaa, vuoden 2007 rahanarvolla noin 30 miljoonaa euroa. Se vastasi lähes kymmentä prosenttia Suomen suuriruhtinaskunnan silloisesta budjetista. Oikeudenkäynnissä Idmanille vaadittiin rangaistusta peräti 72 eri syytekohdan perusteella. Rangaistuksena oli aluksi 10 vuotta kuritushuonetta, mutta Turun hovioikeus ja senaatti pidensivät sitä 15 vuoteen. Idman joutui kuitenkin viettämään vankilassa lopulta vain noin seitsemän vuotta, sillä rangaistus lyheni Romanovien 300-vuotisen vallassaolon kunniaksi annetun keisarillisen julistuksen ja joukkoarmahduksen ansiosta.


title: Nils Idman

text: Idman kulutti rahat esimerkiksi rakennuttamalla Hatanpään kartanoon uusgoottilaisen huvilan, jonka kerrotaan maksaneen puolet Tampereen tuomiokirkon hinnasta. Teko vaikutti muihinkin pankinjohtajiin, esimerkiksi POP:n pääjohtaja erosi ja yksi pankinjohtajista teki itsemurhan.


title: Tähtikaaren taa

text: Tähtikaaren taa on popyhtye Aikakoneen esikoisalbumi. Se julkaistiin vuonna 1995 levymerkillä BMG Finland.


title: Tähtikaaren taa

text: Albumilta löytyvät muun muassa yhtyeen esikoissinglen "Tähtikaaren taa" sekä yhtyeen tunnetuimpien kappaleiden joukkoon lukeutuvat "Odota" ja "Alla vaahterapuun".


title: Tähtikaaren taa

text: Albumi pysyi Suomen virallisella albumilistalla syyskuun 1995 ja huhtikuun 1996 välillä 32 viikkoa, parhain sijoitus oli ensimmäinen sija viikolla 5/96.


title: Beit She’an

text: Beit She'an tai Bet-Sean on kaupunki Israelissa pohjoisella hallintoalueella. Paikalla on ollut asutusta jo neoliittiselta kaudelta lähtien. Muinaiset egyptiläiset rakensivat paikalle varuskunnan ja hellenistisellä kaudella se sai nimen Skythopolis. Kaupunki oli yksi Dekapolis-kaupungeista ja se kasvoi suurimmilleen Bysantin valtakunnan aikana. Kaupunki raunioitui kuitenkin maanjäristyksessä vuonna 749, eikä se enää kasvanut entisiin mittoihinsa. Vuoden 1948 Israelin itsenäisyyssodasta lähtien kaupunki on kuulunut Israeliin. Vuoden 2016 lopussa sen asukasluku oli 17 587.


title: Beit She’an

text: Merkkejä asutuksesta Beit She'anissa on jo neoliittiselta ja kalkoliittiselta kaudelta. Vuoden 1450 eaa. paikkeilla paikalle perustettiin egyptiläinen varuskunta. Varuskunnan perusti mahdollisesti Meggidon taistelun jälkeen paikallisia kanaanilaisia hallitsijoita vastaan sotinut Thutmosis III. Ensimmäinen maininta Beit She'anista on Karnakin temppelissä nimellä "bt š’ir" ja Amarna-kirjeissä nimellä "bit ša-a-ni". Nimen tarkkaa merkitystä ei tunneta. Samassa muodossa "Beit" kirjoitetut paikannimet viittaavat usein johonkin paikalla palvottuun jumaluuteen, mutta jonkin "She'an"-nimisen jumalan sijaan paikalliset kanaanilaiset palvoivat tiettävästi Mekalia. Ilmeisesti paikan egyptiläiseen kauteen liittyen Beit She'an mainitaan myös Vanhan testamentin Joosuan- ja Tuomarien kirjoissa (Joos. 17:11, Tuom. 1:27) nimellä Bet-Sean, joka annetaan Raamatussa Manassen heimolle. Egyptiläiset hylkäsivät Beit She'anin ehkä 1100-luvulla eaa. Arkeologit ovat löytäneet merkkejä paikan tuhoutumisesta, sekä merikansoihin liitetystä keramiikasta Kyprokselta. On mahdollista että egyptiläisiä seurasivat filistealaiset, mutta he eivät jättäneet jälkeensä huomattavampia merkkejä itsestään. Beit She'an liitettiin Israelin alueisiin luultavasti kuningas Daavidin valtakaudella. Yhdistyneen kuningaskunnan hajottua se luetteloidaan kuitenkin Egyptin faaraon Siisakin hallitsemana kaupunkina vuonna 925 eaa. Kaupunki tuhoutui ehkä egyptiläisvalloituksen tai sittemmän assyrialaisvalloituksen yhteydessä 733–732 eaa.


title: Beit She’an

text: Tuhoutunut Beit She'an asutettiin uudelleen 200-luvulla eaa. Seleukidihallitsija Antiokhos IV teki Beit She'anista kaupungin ("polis"). Hellenistisellä kaudella kaupunki oli saanut uuden nimen "Skythopolis", joka oli mahdollisesti viittaus skyytteihin,joita on palvellut palkkasotilaina hellenististen hallitsijoiden armeijoissa. Myöhemmin sen valtasi Johannes Hyrkanos ja vuonna 63 eaa. roomalainen kenraali Pompeius. Josephuksen mukaan Skythopolis oli Dekapolis-kaupungeista suurin. Dekapolis mainitaan puolestaan useita kertoja Uudessa testamentissa. Roomalaiset rakennuttivat etenkin 100-luvulta lähtien kukoistamaan alkaneeseen kaupunkiin teattereita, amfiteattereita, Nymfaioneja, sekä vuonna 749 maanjäristyksessä tuhoutuneen Nysan temppelin. Kaupunki oli suurimmillaan Bysantin valtakunnan aikana, jolloin sen asukasluku oli arviolta 30 000–40 000. Sen asukkaisiin kuului pakanoita, kristittyjä, juutalaisia ja samarialaisia. Skythopolis oli Palestina Secundan pääkaupunki. Muslimit valtasivat kaupungin vuonna 636 Byantin armeijan kärsittyä tappion Jarmukin taistelussa. Kaupunki kadotti aikaisemman nimensä Skythopolis ja sitä alettiin kutsua alkuperäisestä nimestä johdetulla nimellä Beisan. Kaupunkia asutettiin vielä umaijadien kaudella, mutta se raunioitui suuressa maanjäristyksessä vuonna 749. Kaupunkia jälleenrakennettiin abbasidien kaudella, mutta se ei enää koskaan kasvanut aikaisempiin mittoihinsa. Ristiretkeläiset rakensivat paikalle linnoituksia.


title: Beit She’an

text: Vuosisatoja myöhemmin britit valtasivat paikan ensimmäisen maailmansodan aikana syyskuussa 1918. Vuonna 1921 kaupungin asukasluku oli 2 000 ja monet heistä paikallisia beduiineja. Kaupunkiin muutti myös joitakin juutalaisia, jotka kuitenkin lähtivät vuoden 1929 ja 1936 mellakkojen aikana. Juutalaiset valtasivat kaupungin Israelin itsenäisyyssodan aikana vuonna 198 ja sen arabiasukkaat pakenivat. Paikalle alkoi muuttaa juutalaisia siirtolaisia ja sen asukasluku kasvoi vuodne 1950 lukemasta 1 200 lukuun 12 800 vuonna 1968. Kuuden päivän sodan aikana vuonna 1967 kaupunkia tulitettiin ajoittain tykistöllä Jordaniasta, jonka puolelta Jordanjokea Israeliin soluttautui myös palestiinalaistaistelijoita. Olot rauhoittuivat kuitenkin vuoden 1975 jälkeen. Israel teki rauhan Jordanian kanssa vuonna 1994 ja nykyisin kaupungin lähellä sijaitsee raja-asema.


title: Beit She’an

text: Beit She'ania ympäröivä alue kuuluu Israelin tärkeimpiin puuvillan kasvatusalueisiin. Monet paikalliset työskentelevätkin alueen kibbutzeissa. Kaupungissa on myös esimerkiksi tekstiili- ja muoviteollisuutta, sekä pienempimuotoista liiketoimintaa.


title: Beit She’an

text: Beit She'anin asukasluku vuoden 2016 lopussa oli 17 587. Monet kaupungin juutalaisista siirtolaisista tulivat Marokosta, Iranista, Irakista ja Turkista.


title: Fabio Quagliarella

text: Fabio Quagliarella (IPA: [], s. 31. tammikuuta 1983 Castellammare di Stabia, Italia) on italialainen jalkapalloilija, pelipaikaltaan hyökkääjä, joka edustaa Serie A -seura Torinoa. Quagliarella on myös pelannut Italian jalkapallomaajoukkueessa, vuosina 2007-2011.


title: Fabio Quagliarella

text: Fabio Quagliarella on FC Torinon kasvatti, ja Quagliarella myös aloitti ammattilaisuransa Torinossa. Ensimmäisellä ammattilaiskaudellaan, 1999-2000, Quagliarella pelasi FC Torinon joukkueessa vain yhden Serie A-ottelun ja pelasi suurimman osan kaudesta Torinon reservijoukkueessa.


title: Fabio Quagliarella

text: Toisen kautensa Quagliarella vietti kokonaan Torinon reservijoukkueessa, eikä pelannut yhtään ottelua FC Torinon joukkueessa, joka oli edellisellä kaudella pudonnut Serie A:sta, ja pelasi näin ollen kauden 2000-2001 Italian toiseksi korkeimmalla sarjatasolla, Serie B:ssä.


title: Fabio Quagliarella

text: Quagliarellan kolmannella kaudella FC Torinossa, hänen vastuunsa moninkertaistui. Seura oli noussut takaisin Serie A:han, jossa se sijoittui kaudella 2001-2002 yhdenneksitoista. Quagliarella pelasi kaudella neljä ottelua Torinolle, muttei onnistunut maalinteossa. Kauden päätteksi Quagliarellan ja Torinon tiet erosivat.


title: Fabio Quagliarella

text: Kaudeksi 2002-2003, nuori Fabio jätti Pohjois-Italiassa sijaitsevan Torinon ja siirtyi firenzeläiseen Fiorentinaan. Fiorentina pelasi kauden 2002-2003 Italian neljännenneksi korkeimmalla sarjatasolla, Serie C2:ssä. Quagliarella pelasi joukkueessa 12 ottelua, joissa hän teki yhden maalin, ennen kuin siirtyi kesken kauden Chieti Calcioon.


title: Fabio Quagliarella

text: Chieti pelasi kauden 2002-2003, yhden sarjatason Fiorentinaa ylempänä, Serie C1:ssä. Quagliarella pelasi loppukauden, 2002-2003, aikana Chietissä, 11 ottelua, joissa hän teki kaksi maalia.


title: Fabio Quagliarella

text: Quagliarella jatkoi Chietissä myös kauden 2003-2004, jolloin hän auttoi seuraa sijoittumaan Serie C1:n kahdeksanneksi. Quagliarella pelasi Chietin paidassa kaudella 32 sarjaottelua, joissa hän teki 17 maalia. Quagliarellan hyvät otteet herättivät suurempien seurojen mielenkiinnon, ja niinpä vuonna 2004, Quagliarella siirtyi takaisin kasvattajaseuraansa FC Torinoon.


title: Fabio Quagliarella

text: Torino pelasi Serie B:ssä ja Quagliarella sai joukkueesta ison roolin. Hän sai vastuuta 34 Serie B-ottelussa kaudella ja teki niissä joukkueelleen seitsemän maalia. Torino oli kauden päätteeksi lähellä nousta Serie A:han, mutta joukkue ei kuitenkaan siihen pystynyt.


title: Fabio Quagliarella

text: Vaikka Torino ei onnistunutkaan nousemaan takaisin Italian pääsarjaan, Quagliarellan tie kuitenkin jatkui Serie A:han, kun hän siirtyi kaudeksi 2005-2006, Ascoli Calcioon. Kausi meni kuitenkin Quagliarellalta henkilökohtaisesti melko heikosti, sillä vaikka hän sai uudessa seurassaan runsaasti vastuuta, hän onnistui tekemään kaudella vain kolme maalia. Ascoli sijoittui Serie A:n kahdenneksitoista, eikä jatkanut Quagliarellan sopimusta enää kauden jälkeen.


title: Fabio Quagliarella

text: Ascolista Quagliarella siirtyi toiseen Serie A-seuraan, UC Sampdoriaan. Sampdoriassa Quagliarella löi itsensä läpi Serie A:ssa, kun hän teki 13 maalia 35 ottelussa ja auttoi Sampdorian Serie A:n yhdeksänneksi ja ensi kauden Intertoto Cupiin.


title: Fabio Quagliarella

text: Kaudeksi 2007-2008 Quagliarella siirtyi Udinese Calcioon, jossa häneen kohdistettiin kovia odotuksia. Quagliarella sai seurassa avauskokoonpanon paikan, ja hän pelasi kärjessä yhdessä joukkueen kapteenin ja Udinese-legendan, Antonio Di Natalen kanssa. Di Natale ja Quagliarella muodostivat Serie A-kaudella 2007-2008 oivan tutkaparin Udinesen hyökkäyksessä, ja juuri Quagliarella-Di Natale tutkaparin tehokkuus oli tärkeä osa Udinesen hienoa kautta. Joukkue sijoittui Serie A:n seitsemänneksi, heti Italian suurseurojen kantaan, ja selvitti näin myös tiensä kauden 2008-2009 UEFA Cupiin. Quagliarella teki Serie A:ssa kaudella 2007-2008 37 ottelussa 12 maalia ja Di Natale säesti 17 maalilla.


title: Fabio Quagliarella

text: Kaudella 2008-2009 Quagliarellan ja Di Natalen tutkapari säilytti asemansa Udinesen joukkueessa. Quagliarella paukutti 13 maalia 36 ottelussa ja Di Natale teki 12 maalia. Udinesen sijoitus oli Serie A-kaudella 2008-2009 yhtä hyvä kuin edelliskaudella, seitsemäs. UEFA Cupissa Udinese selvitti tiensä kahdeksan parhaan joukkoon, ja Quagliarella pelasi koko UEFA Cupin erinomaisesti. Hän teki 11 ottelussa kahdeksan maalia, ja oli turnauksen kolmanneksi paras maalintekijä.


title: Fabio Quagliarella

text: Kaudeksi 2009-2010 Quagliarella siirtyi Udinesesta kotikaupunkiseuraansa, SSC Napoliin, jonka kanssa hän teki viiden vuoden sopimuksen, 1. kesäkuuta, 2009. Kausi 2009-2010 sujui Quagliarellalta erittäin hyvin. Hän sai runsaasti vastuuta, pelasi 34 liigaottelua ja teki 11 maalia. Napoli sijoittui kaudella 2009-2010 Serie A:n kuudenneksi ja selvitti tiensä näin ollen myös ensi kauden UEFA Eurooppa Liigaan. Kauden 2010-2011 Quagliarella aloitti jälleen Napolissa, muttei pelannut joukkueessa kuin yhden Eurooppa Liigan ottelun, ennen kuin hän jätti seuran ja siirtyi suurseura Juventukseen.


title: Fabio Quagliarella

text:
27. elokuuta 2010 Quagliarella liittyi Juventukseen 4,5 miljoonalla eurolla lainaksi. Fabio teki Juventuksessa suuren vaikutuksen seurajohtoon, tekemällä kauden 17 pelaamassaan Serie A-ottelussa 9 maalia, ennen kuin loukkaantui. Niinpä Juventus
osti hänet omaksi Napolista, 10.5 miljoonalla eurolla. Quagliarella ei voinut edustaa Juventusta missään vaiheessa Eurooppa Liigassa 2010-2011, koska oli jo pelannut Napolille yhden Eurooppa Liiga-ottelun samalla kaudella.


title: Fabio Quagliarella

text: Quagliarella aloitti toisen kautensa Juventuksessa sairastuvalla, mutta palasi melko pian mukaan pelaavaan kokoonpanoon. Quagliarellan tehot jäivät kuitenkin kaudella 2011-2012 melko vähäisiksi. Hän pelasi uuden Juventus-valmentajan, Antonio Conten alaisuudessa 23 liigaottelua, mutta onnistui maalinteossa vain neljästi. Yksi näistä maaleista tuli ottelussa Napolia vastaan, jota Quagliarella ei tuulettanut lainkaan, johtuen napolilaisista juuristaan. Vähäisten maalimäärien vuoksi Quagliarellan peliaika väheni, mihin vaikutti myös kova kilpailu Juventuksen hyökkäyksessä. Kausi oli kuitenkin menestyksekäs, sillä Juventus voitti kaudella Italian mestaruuden, häviämättä kauden aikana yhtään Serie A-ottelua. Mestaruus oli Quagliarellan uran ensimmäinen.